Zigor zuzenbidea\t>> Legeria\n1/2019 Lege Organikoa, otsailaren 20koa, Zigor Kodeari buruzko azaroaren 23ko 10/1995 Lege Organikoa aldatzen duena finantzen eta terrorismoaren eremuetako Europar Batasunaren zuzentarauen transposizioa egiteko eta nazioarteko arazoei ekiteko.\nArgitalpena: EAO, 2019/02/21 ZK45\n2363 1/2019 Lege Organikoa, otsailaren 20koa, Zigor Kodeari buruzko azaroaren\n23ko 10/1995 Lege Organikoa aldatzen duena finantzen eta terrorismoaren eremuetako Europar Batasunaren zuzentarauen transposizioa egiteko eta nazioarteko arazoei ekiteko.\nHonako hau ikusten eta ulertzen duten guztiei.\nJakizue: Gorte Nagusiek honako lege organiko hau onetsi dutela eta nik berretsi egiten dudala.\nEuropar Batasuneko zuzentarauen transposizioa epean egitea da, gaur egun, Europako Kontseiluak ezarritako lehentasunezko helburu nagusietako bat. Helburu hori lortzeak are lehentasun handiagoa du une honetan, Lisboako Tratatuak transposizioak epean ez betetzeari dagokionez diseinatutako agertokia dela eta. Izan ere, halako kasuetan, Batzordeak zigor ekonomiko handiak jartzeko eska diezaioke Europar Batasuneko Justizia Auzitegiari eta, gainera, zigor horiek azkar jartzeko (Europar Batasunaren Funtzionamenduari buruzko Tratatuaren 260.3 artikulua).\nEspainiak, hasiera-hasieratik, tinko bete izan ditu transposizioak epe barruan egiteko helburuak. Hala ere, orain nahitaezkoa da arlo penaleko zenbait zuzentarauren transposizioa egitea, luzamenik gabe; kasu batzuetan epea igarota dagoelako eta beste batzuetan, berriz, epemuga hurbil dagoelako.\nLege organiko honen xedea da honako zuzentarau hauek transposizio bidez gure barne-ordenamenduan jasotzea: Europako Parlamentuaren eta Kontseiluaren 2014ko apirilaren 16ko 2014/57/EB Zuzentaraua -merkatu-abusuari aplikatu beharreko zehapen penalei buruzkoa-; Europako Parlamentuaren eta Kontseiluaren 2017ko martxoaren 15eko (EB) 2017/541 Zuzentaraua -terrorismoaren aurkako borrokari buruzkoa-, eta Europako Parlamentuaren eta Kontseiluaren 2017ko uztailaren 5eko (EB) 2017/1371 Zuzentaraua -Batasunaren finantza-interesei eragiten dien iruzurraren aurka Zuzenbide Penalaren bidez borrokatzeari buruzkoa-. Horrez gainera, Europako Parlamentuaren eta Kontseiluaren 2014ko maiatzaren 15eko 2014/62/EB Zuzentarauaren transposizioa osatzea ere badu xede lege organiko honek -zuzentarau hori euroari eta beste diru batzuei babes penala emateari buruzkoa da faltsifikazioei aurre egiteko-.\nZigor Kodea ere aldatzen da, organo-trafikoaren delitua prebenitzeko eta pertsegitzeko araubidea osatzeko helburuarekin, eta, horretarako, Organo-trafikoaren aurka borrokatzeari buruzko Europako Kontseiluaren Hitzarmenean jasotako aurreikuspenetara egokitzen da -Santiago de Compostelan sinatua, 2015eko martxoaren 25ean-. Azkenik, ustelkeria delituen arauketa osatzen da, Ustelkeriaren Aurkako Estatuen Taldeak (GRECO) emandako gidalerroei jarraituz.\nFuntsean, lege organiko honen bidez, batetik, arlo penalean garrantzitsuak diren eta oraindik egin gabe dauden zuzentarau-transposizioei erantzuten zaie eta, bestetik, arlo penaleko nazioarteko gai batzuk jorratzen dira.\nEuropako Batzordeak 2016/627 arau-haustearen prozedura formala abiarazi zuen, Europako Parlamentuaren eta Kontseiluaren 2014ko apirilaren 16ko 2014/57/EB Zuzentarauari lotuta -merkatu-abusuari aplikatu beharreko zehapenei buruzkoa berau-; bada, prozedura hori nahiko aurreratua dagoenez, presakoa da gure ordenamendua zuzentarau horretara egokitzea.\n2014/57/EB Zuzentarauaren transposizioan hiru tipo penal bereizten dira, zuzentarauan bertan ezarritako ildoari jarraituz. Horiek horrela, Batasuneko estatuek arau-hauste penal gisa tipifikatu behar dituzte honako hauek, gutxienez kasu larriak direnean eta intentzionalitatea egon denean: lehen eskuko informazioa baliatuz egindako eragiketak, bai eta beste norbaiti lehen eskuko informazioa baliatuz eragiketak egitea gomendatzea edo horretara induzitzea ere; lehen eskuko informazioaren jakinarazpen ez-zilegia, eta merkatuaren manipulazioa, 3. etik 5.era bitarteko artikuluetan ezarritako baldintzetan. Horrek guztiak bi helburu ditu: bata, Batasuneko finantza-merkatuen osotasuna bermatzea, eta, bestea, inbertsoreen babesa eta merkatu horiekiko konfiantza handitzea. Gainera, transposizioaren ondorioz, arau-hauste penal gisa hartu behar dira adierazitako eragiketak egitera bultzatzen duten egintzak eta eragiketa horiekiko sopikuntza- eta saiakuntza-egintzak, eta, orobat, erantzukizuna eskatu behar zaie halako delitu-egitateak egiten dituzten pertsona juridikoei.\nHizpide dugun zuzentaraua arau multzo baten parte bat da, eta multzo horren barruan dago, besteak beste, Europako Parlamentuaren eta Kontseiluaren 2014ko apirilaren 16ko 596/2014 (EB) Erregelamendua, merkatu-abusuari buruzkoa, zeina bi arau eratorrik osatzen baitute: Batzordearen 2015eko abenduaren 17ko (EB) 2016/522 Erregelamendu Delegatuak eta Batzordearen 2016ko martxoaren 9ko (EB) 2016/957 Erregelamendu Delegatuak. Lehena, beste herrialde batzuetako banku zentral eta organismo publiko jakin batzuei aplikatu behar zaien salbuespenari, merkatuaren manipulazio-adierazleei, zabalkunde-atalaseei, atzerapenak jakinarazteko agintaritza eskudunei, aldi mugatuetan negoziatzeko baimenei eta zuzendariek nahitaez jakinarazi behar dituzten eragiketa motei buruzkoa da, eta bigarrena, berriz, abusuzko praktikak edo agindu zein eragiketa susmagarriak prebenitzeko, atzemateko eta jakinarazteko mekanismo, sistema eta prozedura egokiei eta jakinarazpen-txantiloiei aplikatu behar zaizkien erregulazioko arau teknikoei buruzkoa da.\n2014/57/EB Zuzentaraua onartu aurretik, Zigor Kodearen 284. eta 285. artikuluen bidez zehatzen ziren lehen eskuko informazioa baliatuz edo merkatua manipulatuz egindako delitu-jokabide zehatzak, baina ez ziren jasotzen Europako arauan berariaz jasota zeuden kasu guztiak; horregatik, orain, legezkotasun penalaren printzipioak eskatzen duena betetzeko, kasu horiek guztiak espresuki zehatu behar dira. Aukeratu diren tipo penalek bide ematen dute merkatu-manipulazioaren eta lehen eskuko informazioa baliatuz egindako eragiketen jokabide larrienak delitu astuntzat jotzeko. Ondare juridiko babestua ez da eratzen ondarearen edukiari edo ordena sozioekonomikoari begira; nagusiki eratzen da merkatuen osotasunari eta bertan jarduten duten inbertsoreen konfiantzari begira.\nZuzentarauaren transposizioak berekin dakar Zigor Kodea berariaz aldatzea; batetik, 284. eta 285. artikuluen edukia zuzentarauaren aurreikuspenetara egokitzeko eta, bestetik, esandako manu horien helmen kontzeptuala zuzentarauaren terminoetara zabalduko duen beste manu bat eransteko.\nZigor Kodearen 284. artikulua aldatuz, delitu egiteko bitartekoen artean sartzen da prezioak aldatzeko trikimailuen eta informazio-teknologien erabilera; babesaren objektuaren barruan sartzen dira finantza-tresnekin zerikusia duten lehengaien eskurako kontratuak eta erreferentzia-indizeak, eta zigorren arloan, berriz, zehapenen kopuruak handitzea zuzentarauaren eskakizunak betetze aldera. Gainera, astungarri espezifiko bat ezartzen da, aplikatuko dena egitatearen egilea inbertsio-zerbitzuetako enpresa bateko, kreditu-erakunde bateko, kontrol-agintaritza edo agintaritza arautzaile bateko edo merkatu arautuetako edo negoziazio-zentroetako zuzentze-erakunde bateko langilea edo enplegatua den kasuetan.\nIndarrean dagoen Zigor Kodearen 285. artikuluaren erreforma, berriz, zabalagoa da. Delitu-egitatea gauzatzeko modu berriak tipifikatzen dira; zehazten da legez zein kasutan jotzen den pertsona batek lehen eskuko informaziorako irispide erreserbatua duela, eta astungarri espezifiko bat ezartzen da, aplikatuko dena egitatearen erantzulea inbertsio-zerbitzuetako enpresa bateko, kreditu-erakunde bateko, kontrol-agintaritza edo agintaritza arautzaile bateko edo merkatu arautuetako edo negoziazio-zentroetako zuzentze-erakunde bateko langilea edo enplegatua den kasuetan.\nHorrez gainera, beste hiru manu gehitzen zaizkio Zigor Kodeari: 285 bis artikulua -merkatuaren osotasuna edo inbertsoreen konfiantza arriskuan jartzen duen lehen eskuko informazioaren jakinarazpen ez-zilegia tipifikatzeko-; 285 ter artikulua -legezkotasun-printzipioa guztiz errespetatuz, kontzeptuzko edukiak (hala nola finantza-tresnak, kontratuak, jokabideak, eragiketak eta aurreikusitako aginduak) Europak eta Espainiak finantza-merkatuari eta -tresnei buruz emandako araudiari igortzeko-, eta 285 quater artikulua -aipatutako hiru delituen proposamen-, konspirazio- eta probokazio-egintzak espresuki zigortzeko-. Orobat, pertsona juridikoek gauzatutako egintzen gaitzespena berrantolatzen da, pertsona juridikoaren erantzukizun penala deklaratzen den kasuan, pertsona fisikoen jokabideen astuntasunarekin bat etorriz.\nAitzitik, Zuzentarauaren gainerako aurreikuspenak betetzeko, ez da beste aldaketarik egin behar Zigor Kodean. Saiakuntza-graduko egitateak zigortzeko, Zigor Kodearen 16. eta 62. artikuluetan espresuki bildutako aurreikuspenak erabil daitezke; bestalde, arau-hauste horiek egitera induzitzen duten egitateen zehapena lege-testu beraren 28. artikuluan jasota dago, eta halako jokabide ez-zilegien sopikuntza-egintzen zigorra, berriz, Zigor Kodearen 29. eta 63. artikuluen bidez xedatzen da indarrean dagoen lege-sisteman. Horrez gainera, arau beraren indarreko 288. artikuluan dago ezarrita -zuzentarauak eskatzen duen moduan ezarrita ere- pertsona juridikoek zer erantzukizun penal izango duten adierazitako delitu-egitateak gauzatzen badituzte; 31 bis artikuluan xedatutakoaren arabera, Europako arauak eskatutako kasuetan aplikatuko da erantzukizun hori. Nolanahi ere, aldaketa puntual bat egiten zaio manu horri, Zigor Kodearen 284. eta 285. artikuluetan jasotako kasuen zehapenak parekatzeko xedez.\nEuropako Parlamentuaren eta Kontseiluaren 2017ko martxoaren 15eko (EB) 2017/541 Zuzentarauaren transposizioak -terrorismoaren aurkako borrokari buruzko zuzentaraua-nahitaezko egiten du legeria penala arau horren aurreikuspenetara egokitzea; izan ere, nahiz eta martxoaren 30eko 2/2015 Lege Organikoa -Zigor Kodearen azaroaren 23ko 10/1995 Lege Organikoa aldatzen duena terrorismo delituei dagokienez- nabarmen aurreratu zen zuzentarauaren edukira, oraindik alderdi batzuk ez datoz bat, eta horrek aldaketa txiki batzuk egitera behartzen gaitu.\nHoriek horrela, Zigor Kodearen 572. artikulua aldatu beharra dago, zeren eta (EB) 2017/541 Zuzentarauaren 15.3 artikuluak antolakunde edo talde terroristetako buruzagiei ezartzen dien gehieneko zigorra egungo erregulazioan jasota dagoena baino handiagoa baita. Desgaikuntza zigorrari dagokionez ere aldaketak egin behar dira; aurrerantzean, absolutua izango da desgaikuntza, Zigor Kodearen 55. artikuluan xedatutakoarekin sortutako antinomia saihesteko eta 579 bis artikuluan bildutakoarekin bat egiteko -579 bis artikulua martxoaren 30eko 2/2015 Lege Organikoaren bidez gehitu zen-.\nGainera, Zuzentarauaren 12 c) artikuluari jarraikiz, agiri-faltsutzea terrorismo delituen barruan sartu behar da, eta hori ez zegoen jasota Zigor Kodearen 573. artikuluan. Bestalde, helburu terroristekin egiten diren bidaiak askoz ere modu zabalagoan arautzen dira (EB) 2017/541 Zuzentarauan, Nazio Batuen Segurtasun Kontseiluaren 2178 (2014) Ebazpenean baino -martxoaren 30eko 2/2015 Lege Organikoa ebazpen horretan oinarritu zen-, Zuzentarauak ez baitu galdatzen bidaiaren helmuga terroristek kontrolatutako lurralde bat izatea. Azkenik, pertsona juridikoek edozein motatako terrorismo delituak egiteagatik duten erantzukizun penala zabaldu egiten da; izan ere, orain arte terrorismoaren finantzaketa delituak baino ez zeuden aurreikusita.\nEuropako Parlamentuaren eta Kontseiluaren 2017ko uztailaren 5eko (EB) 2017/1371 Zuzentarauak, Batasunaren finantza-interesei eragiten dien iruzurraren aurka Zuzenbide Penalaren bidez borrokatzeari buruzkoa berau, halako iruzurren arauketa harmonizatua egiten du; horrez gain, haiekin estu lotutako beste jokabide batzuk ere zigortzen ditu, hala nola kapitalak zuritzea, funtzionario-eroskeria eta bidegabeko eralgitzea. Gure ordenamenduan, arlo horri buruzko lehen arauketa Europako erkidegoetako finantza-interesen babesari buruzko Hitzarmenarekin sartu zen, zeina 1995eko uztailaren 26an sinatu baitzen, eta indarrean dagoen Zigor Kodearen jatorrizko testuan islatu zen. Orain, hitzarmen hori eta berorren protokolo gehigarriak adierazi den zuzentarauak ordeztuko ditu.\nZuzentarauak berekin dakarren berritasunetako bat zera da: handitu egiten da Europar Batasunaren Ogasunaren aurka arau-hauste penala ezartzeko iruzur egin behar den kuotaren zenbatekoa. Beraz, horren ondoreetarako, zenbait artikulu egokitu dira. 306. eta 308. artikuluen aplikazioak praktikan sortzen zituen konkurtso-arazoak konpondu nahian, baterako arauketa aldeztu da.\nZuzentarauaren beste berritasun bat -4.4.b) artikuluan jasoa- funtzionario publikoaren kontzeptuaren zabalkuntza da, zeina kontuan hartu behar baita funtzionario-eroskeriaren delituetan eta bidegabeko eralgitzearen delituetan. Definizio berria, aurreko zuzentarauek arautu zutena baino hedakorragoa izateaz gain, Zigor Kodearen 427. artikuluan adierazitako kontzeptutik harago doa. Artikulu horrek arautzen zuen, hain zuzen, atzerriko eta Europar Batasuneko funtzionarioen definizioa, funtzionario-eroskeriaren delituei begira. Transposizio bidez txertatu beharreko testuaren arabera, 435 bis artikulua eransten da, zeinak ahalbidetzen baitu funtzionario horien erantzukizuna zabaltzea zuzentarauaren eremuan, baita bidegabeko eralgitzearen delituari dagokionez ere, Europako arauaren 4. artikulua oso-osorik betetze aldera.\nZuzentarauak eskatzen du, halaber, pertsona juridikoek zuzentarauan jasota dagoen delituren bat egiteak zigorgarria izan behar duela, baita delitua bidegabeko eralgitzea denean ere. Horregatik, Zigor Kodearen 31 quinquies artikuluaren salbuespenak ezertan eragotzi gabe, edozein arrazoi dela-eta baliabide publikoak kudeatzen dituzten pertsona juridikoei edo beste edozein arrazoirengatik altxor publikoaz arduratzen direnei pertsona juridikoen erantzukizuna ezartzen zaie bidegabeko eralgitzearen delituetan -zuzentarauak araututakoen artetik, tipo penal horixe zen gure ordenamenduak onartzen ez zuen bakarra-.\nBeharrezkoa da Europako Parlamentuaren eta Kontseiluaren 2014ko maiatzaren 15eko 2014/62/EB Zuzentarauaren transposizioa osatzea -zuzentarau hori euroari eta beste diru batzuei babes penala emateari buruzkoa da faltsifikazioei aurre egiteko-.\nHorren harira, zabaldu egin behar da halako delitu-egitateen erantzule penal diren pertsona juridikoei ezarri ahal zaien zehapen sorta. Gainera, komeni da Zigor Kodearen 387. artikuluaren idazkuntza hobetzea, diruaren babes penala ofizialki hura zirkulazioan jarri baino lehenagoko faseetara aurreratzen den kasuetarako; hartara zehaztasun tekniko handiagoa emango zaio manuaren idazkuntzari eta segurtasun juridiko handiagoa lortuko da. Amaitzeko, komenigarria da euroaren eta beste edozein atzerri-diruren babes penala handitzea, oro har Europar Batasunaren mugei eragiten dieten faltsifikazio-kasuak ere barnean hartzeko, ez bakarrik gure herrialdeko mugei eragiten dietenak.\n156 bis artikuluaren erreforma honen bidez, organo-trafikoaren delituaren prebentzio- eta pertsegitze-araubidea osatzen da; izan ere, pertsonen oinarrizko eskubideen urraketa larria izateaz gain, delitu horrek eraso larria egiten die ondasun juridikoei -hala nola bizitzari, osotasun fisikoari eta giza duintasunari-, eta mehatxu izugarria da osasun\npublikoarentzat. Horregatik egokitzen da araubide hori Organo-trafikoaren aurka borrokatzeari buruzko Europako Kontseiluaren Hitzarmenean jasotako aurreikuspenetara -hitzarmena Santiago de Compostelan sinatu zen, 2015eko martxoaren 25ean-.\nGai horri buruz indarrean dagoen legea aldarrikatu zenetik -Organo Erauzketari eta Transplanteei buruzko urriaren 27ko 30/1979 Legea-, gure herrialdea araudiaren aldetik erreferente bat izan da Europan eta Iberoamerikan, eta hala da oraindik ere, kontrol zorrotzak ezarrita daudelako borondatezkotasun-, altruismo- eta konfidentzialtasun-printzipioen eta irabazi-asmorik ezaren eta doakotasunaren printzipioen bidez. 30/1979 Legea Transplanterako giza organoak lortzeko, organo horien erabilera klinikorako eta lurralde-koordinaziorako jarduerak arautzen dituen eta kalitate- eta segurtasun-betekizunak ezartzen dituen abenduaren 28ko 1723/2012 Errege Dekretuaren bidez garatu zen, zeinak Europako Parlamentuaren eta Kontseiluaren 2010eko uztailaren 7ko 2010/53/EB Zuzentarauaren transposizioa egin baitzuen -zuzentarau hori transplanteetarako organoen kalitate- eta segurtasun-arauei buruzkoa da-. Hori horrela izanik ere, erreferentziazko herrialde izaten jarraitzeko, nahitaezkoa da sistema indartzea, arrisku berriak sortzen ari baitira -gero eta ugariagoak dira delinkuentzia talde antolatu transnazionalak, indarkeria, engainua eta mehatxuak erabiliz edo ustezko emailearen estutasun-egoera aprobetxatuz onura handiak ateratzen dituztenak-. Azken finean, sistemak porrot eginez gero, herritarrek konfiantza galduko lukete, eta herritarren konfiantza da, hain zuzen ere, sistemaren arrakastaren oinarria.\nHorrenbestez, erreferentziazko hitzarmenak jasotako aurreikuspenekin bat eginik, jokabide tipikoak argiago mugatzen dira, kasu bereziki gaitzesgarrien zigorrak astuntzen dira, eta antolakunde edo talde kriminalaren jarduera-kasuak zehazten dira, halako moduan non gizakien salerosketa delituaren kasuei ematen zaien trataera analogoa emango baitzaie eta nazioarteko berrerortzearen astungarria gehituko baitzaie.\n1999. urtean eratu zuen Europako Kontseiluak Ustelkeriaren Aurkako Estatuen Taldea (GRECO), talde horretako estatuek ustelkeriaren aurkako parametroak maila guztietan betetzen zituztela ziurtatzeko, prozesu dinamiko baten bidez kideek ustelkeriaren aurka borrokatzeko zuten gaitasuna hobetu zezaten eta hutsuneak identifikatzea errazagoa izan zedin.\nEspainiak konpromiso irmoa du ustelkeriaren aurkako borrokarekin: etengabe aritzen da lankidetzan GRECOrekin, denen artean neurri egokiak aurkitzeko. Prozesu horren ondorioz, taldeak egindako hirugarren ebaluazio-errondan hainbat ez-egite atzeman ziren martxoaren 30eko 1/2015 Lege Organikoaren bidez gauzatutako erreformetan (Zigor Kodearen azaroaren 23ko 10/1995 Lege Organikoa aldatzen duena), eta ez-egite horiek operadore juridikoentzat traba izan zitezkeen iruzurraren aurka borrokatzeko garaian.\nEgindako azterketaren ondoren, zalantzak zeuden ea Zigor Kodearen II. liburuaren XIII. tituluko XI. kapituluaren 4. atalean (negozioetako ustelkeria delituak) jasota zegoen eremu pribatuko ustelkeria-kasuren bat kanpoan gera zitekeen modu jakin batean deskribatu ezean. Pentsatu zen, halaber, komenigarria zela zinpekoen eta arbitroen ustelkeriari buruzko atala berrikustea, ziurtatzeko pertsona horiek inkriminatuak izango zirela, ez bakarrik funtzio publikoetan jarduten zutenean, baita halako funtzioak egiteko laguntzaile gisa jarduten zutenean edo funtzio pribatuak betetzen zituztenean ere, bai modu aktiboan bai pasiboan. Azkenik, nabarmendu zen Zigor Kodearen 427. artikuluan bilduta dagoen atzerriko funtzionario publikoen definizioa ezin zela aplikatu influentzia-trafikoaren delituetan, eta, beraz, beharrezkoa zela zehatz-mehatz argitzea atzerriko funtzionarioek zer-nolako erantzukizuna izango zuten Zigor Kodearen zati bereziaren XIX. tituluaren VI. kapituluko delituren bat egiten zutenean. Bada, zehaztasun hori 431. artikuluan geratu da jasota orain.\nErreforma honi esker, gure ordenamenduan atzeman diren arrakalak konponduko dira, GRECOren irizpideen arabera.\nArtikulu bakarra. Zigor Kodearen azaroaren 23ko 10/1995 Lege Organikoa aldatzea.\nZigor Kodearen azaroaren 23ko 10/1995 Legea honela geratzen da idatzita:\nBat. 127 bis artikuluaren 1. apartatuari beste letra bat eransten zaio, a bis) letra, eta honela geratzen da idatzita:\n«a bis) Organo-trafikoaren delituak».\nBi. Aldatu egiten da 156 bis artikulua, eta honela geratzen da idatzita:\n«1. Organo-trafikoa sustatu, lagundu, erraztu, aditzera eman edo gauzatzen dutenei sei urtetik hamabi urtera bitarteko espetxe zigorra ezarriko zaie organoa bizirik dagoen pertsona batena bada, eta hiru urtetik sei urtera bitarteko espetxe zigorra, aldiz, hildako batena bada.\nOndore horietarako, organo-trafikotzat joko da:\na) Inoren organoak modu ez-zilegian erauztea edo eskuratzea. Erauzketa edo eskuratzea ez-zilegia dela ulertuko da, inguruabar hauetakoren bat gertatzen denean:\n1) Legeak ezartzen duen moduan eta baldintzak betez, bizirik dagoen emaileak adostasun libre, informatu eta adierazia eman ez duenean.\n2) Emailea hilda badago, legeak eskatzen duen nahitaezko baimenik egon ez denean.\n3) Organoa erauztearen edo eskuratzearen truke, emaileak edo hirugarren batek, bere onurarako edo beste norbaiten onurarako, bere kabuz edo bitarteko pertsona baten bidez, edozein motatako emaria edo ordainsaria jaso edo eskatu duenean, edota hura jasotzeko eskaintza edo hitzematea onartu duenean. Ez da emari edo ordainsaritzat hartuko organo-ematearen ondorioz sortzen diren gastuen edo sarrera-galeren ordainketa.\nb) Modu ez-zilegian erauzitako organoak prestatzea, babestea, gordetzea, garraiatzea, lekualdatzea, hartzea, inportatzea edo esportatzea.\nc) Modu ez-zilegian erauzitako organoak transplanteak egiteko edo beste xede batzuetarako erabiltzea.\n2. Modu berean zigortuko dira honelakoak egiten dituztenak, nork bere onurarako edo beste norbaiten onurarako:\na) Organo-emaile edo -hartzaile bat proposatu edo aurkitzeagatik edozein motatako emaria edo ordainsaria jasotzea edo eskatzea, nork bere kabuz edo bitarteko pertsona baten bidez, edota hura jasotzeko eskaintza edo hitzematea onartzea.\nb) Klinika, establezimendu edo kontsultategi publiko zein pribatuetan lanean ari diren edo kargua duten adituei, funtzionario publikoei edo partikularrei edozein motatako emaria edo ordainsaria eskaintzea edo ematea, nork bere kabuz edo bitarteko pertsona baten bidez, modu ez-zilegian organoak erauzi edo eskuratzeko, modu ez-zilegian erauzitako organoak ezartzeko edo egiteko horietan laguntzeko.\n3. Organoaren hartzaileak transplantea onartzen badu jakinik organoaren jatorria ez dela zilegia, pertsona horri 1. apartatuan adierazitako zigor berberak ezarriko zaizkio; nolanahi ere, zigorrak gradu bat edo bi gutxiagokoak izan daitezke egitatearen eta errudunaren inguruabarrak kontuan hartuta.\n4. Kasu hauetan, 1. apartatuan zehaztutako zigorrak baino gradu bat gehiagokoak ezarriko dira:\na) Delituaren biktimaren bizitza edo osotasun fisikoa zein psikikoa arrisku larrian jarri denean.\nb) Biktima adingabea denean edo adinagatik, desgaitasunagatik, gaixotasunagatik edo beste egoeraren batengatik bereziki zaurgarria denean.\nBi inguruabarrak batera gertatuz gero, zigorra goiko erdian ezarriko da.\n5. Aditu batek, funtzionario publiko batek edo partikular batek, bere lanbidean edo karguan aritzean, 1. eta 2. apartatuetan deskribatuta dauden jokabideak egiten baditu zentro publiko zein pribatuetan, edo azken apartatu horren b) letran jasota dagoen emaria edo ordainsaria jasotzen badu edo halakorik jasotzeko eskaintza edo hitzematea onartzen badu, pertsona horri aipatutako apartatuetan xedatutako zigorra baino gradu bat gehiagokoa ezarriko zaio, bai eta lanbide edo ogibiderako eta enplegu edo kargu publikorako desgaikuntza bereziko zigorra ere, debekatuko diona kondenak dirauen bitartean ezein lanbide sanitariotan aritzea eta klinika, establezimendu edo kontsultategi publiko zein pribatuetan edozein motatako zerbitzuak ematea. Horrez gain, 4. apartatuan ezarritako inguruabarretako bat gertatzen denean, zigorrak goiko erdian ezarriko dira.\nArtikulu honen ondoreetarako, aditu hitzak barne hartzen ditu medikuak, erizaintzako langileak eta jarduera sanitarioak edo soziosanitarioak egiten dituzten pertsonetatik beste edozein.\n6. Erruduna horrelako jarduerak egiten aritzen den antolakunde edo talde kriminal bateko kidea denean, 1. apartatuan adierazitako zigorra baino gradu bat gehiagokoa ezarriko da, bai eta lanbidean, ogibidean, industrian edo merkataritzan aritzeko desgaikuntza bereziko zigorra ere kondenak dirauen bitartean. 4. apartatuan ezarritako inguruabarretako bat gertatzen denean, zigorrak goiko erdian ezarriko dira. 5. apartatuan ezarritako inguruabarra gertatzen denean, apartatu horretan adierazitako zigorrak goiko erdian ezarriko dira.\nErruduna antolakunde edo talde horietako burua, administratzailea edo arduraduna denean, zigorra goiko erdian ezarriko da; gradu bat gehiagokoa ere izan daiteke. Gradu bat gehiagoko zigorra ezarriko zaie beti, 4. apartatuan ezarritako inguruabarretako bat edo 5. apartatuan ezarritako inguruabarra gertatzen denean.\n7. Baldin eta, 31 bis artikuluan ezarritakoaren arabera, pertsona juridiko bat bada artikulu honetan bildutako delituen erantzulea, lortutako onura halako hirutik halako bostera bitarteko isun zigorra ezarriko zaio pertsona horri.\n66 bis artikuluan ezarritako erregelen arabera, epaile eta auzitegiek 33. artikuluko 7. apartatuaren b) letratik g) letrara arte bildutako zigorrak ere ezarri ahal izango dituzte.\n8. Artikulu honetan ezarritako delituak egiteko probokatzea, konspiratzea eta proposatzea ere zigortuko dira, aurreko apartatuetan ezarritako egitateei hurrenez hurren dagokien zigorra baino gradu bat edo bi gutxiagoko zigorrarekin.\n9. Artikulu honetan aurreikusita dauden zigorrak ezarriko dira, hargatik eragotzi gabe kode honen 177 bis artikuluan xedatutako delituarengatik eta benetan egindako gainerako delituengatik ezarri behar direnak.\n10. Atzerriko epaile edo auzitegiek ezarritako kondenek berrerortze-ondoreak sorraraziko dituzte, baldin eta delituen izaera berbera bada, salbu eta Espainiako Zuzenbidearen arabera aurrekari penala ezereztu denean edo ezereztu daitekeenean».\nHiru. Aldatu egiten da 284. artikulua, eta honela geratzen da idatzita:\n«1. Sei hilabetetik sei urtera bitarteko espetxe zigorra, bi urtetik bost urtera bitarteko isuna, edo lortutako edo eragindako onuraren edo saihestutako kaltearen zenbatekotik halako hirura bitarteko isuna -azken kopuru hori handiagoa denean-, eta finantza-merkatuan aktore, agente, bitartekari edo informatzaile gisa esku hartzeko bi urtetik bost urtera bitarteko desgaikuntza berezia ezarriko zaizkie honako hauei:\n1) Indarkeria, mehatxuak, engainua edo beste edozein trikimailu erabiliz, kontratagai diren produktu, salgai, finantza-tresna, finantza-tresnekin zerikusia duten lehengaien eskurako kontratu, erreferentzia-indize, zerbitzu edo beste edozer gauza higigarri edo higiezinen lehia asketik atera beharko litzatekeen prezioa aldatzen saiatzen direnei, hargatik eragotzi gabe egindako beste delitu batzuengatik ezarri behar zaien zigorra.\n2) Norberaren kabuz, zuzenean edo zeharka, edo komunikabideren bat, Internet edo informazioaren eta komunikazioaren teknologiak erabiliz, edo beste edozein bide erabiliz, enpresei edo pertsonei buruz albiste, zurrumurru edo seinale faltsuak edo engainagarriak zabaltzen dituztenei, jakinik ematen ari diren datu ekonomikoak guztiz edo partez faltsuak direla, finantza-tresnen kotizazio-prezioa edo finantza-tresnekin zerikusia duten lehengaien eskurako kontratuak aldatzeko edo mantentzeko xedez edo erreferentzia-indize baten kalkulua manipulatzeko xedez, norberarentzat edo hirugarren batentzat onurak lortuta, baldin eta inguruabar hauetakoren bat gertatzen bada:\na) Onura berrehun eta berrogeita hamar mila eurotik gorakoa izatea edo zenbateko horren besteko kaltea sortzea.\nb) Erabilitako funtsen zenbatekoa bi milioi eurotik gorakoa izatea.\nc) Merkatuaren osotasunean eragin larria sortzea.\n3) Transakzioak egiten dituztenei, seinale faltsuak edo engainagarriak igortzen dituztenei, edo finantza-tresna baten eskaintza, eskari edo prezioari buruz edo finantza-tresnarekin zerikusia duten lehengaien eskurako kontratuei buruz zantzu faltsuak edo engainagarriak eman ditzaketen eragiketak egiteko agindua ematen dutenei, edo, informazio hori erabilita, bere kabuz edo beste batzuekin batera, aipatutako tresnen edo kontratuen merkatuan nagusitasuna ziurtatzen dutenei, horien prezioa ezohiko mailan edo maila artifizialetan ezartzeko xedearekin, baldin eta inguruabar hauetakoren bat gertatzen bada:\na) Jokabide horren ondorioz, berarentzat edo hirugarren batentzat, berrehun eta berrogeita hamar mila eurotik gorako onura lortzea edo zenbateko horren besteko kaltea sortzea.\n2. Zigorra goiko erdian ezarriko da, baldin eta inguruabar hauetakoren bat gertatzen bada:\n1) Subjektuarentzat ohiko jarduna izatea aurretik aipatutako abusuzko jardueretan aritzea.\n2) Lortutako onura, saihestutako galera edo eragindako kaltea nabarmen handia izatea.\n3. Egitatearen erantzulea inbertsio-zerbitzuetako enpresa bateko, kreditu-erakunde bateko, kontrol-agintaritza edo agintaritza arautzaile bateko edo merkatu arautuetako edo negoziazio-zentroetako zuzentze-erakunde bateko langilea edo enplegatua bada, zigorrak goiko erdian ezarriko dira».\nLau. Aldatu egiten da 285. artikulua, eta honela geratzen da idatzita:\n«1. Zuzenean, zeharka edo bitarteko pertsona baten bidez finantza-tresna bat eskuratzeko, eskualdatzeko edo lagatzeko egintzak egiten dituenari, edo finantza-tresna baten gaineko agindua ezerezteko edo aldatzeko egintzak egiten dituenari, 4. apartatuan ezarritako eran lehen eskuko informaziorako irispide erreserbatua erabiliz, edo hirugarren bati halako informazioa erabiliz egintza horietakoren bat gauzatzeko gomendioa egiten dionari sei hilabetetik sei urtera bitarteko espetxe zigorra ezarriko zaio, eta bi urtetik bost urtera bitarteko isuna, edo lortutako edo eragindako onuraren edo saihestutako kaltearen zenbatekotik halako hirura bitarteko isuna -azken kopuru hori handiagoa denean-, eta lanbide edo ogibiderako bi urtetik bost urtera bitarteko desgaikuntza berezia, baldin eta inguruabar hauetakoren bat gertatzen bada:\na) Jokabide horren ondorioz, berarentzat edo hirugarren batentzat, bostehun mila eurotik gorako onura lortzea edo zenbateko horren besteko kaltea sortzea.\nb) Erabilitako finantza-tresnen balioa bi milioi eurotik gorakoa izatea.\n1) Subjektuarentzat ohiko jarduna izatea lehen eskuko informazioa baliatuz lehen aipatutako eragiketak egitea.\n3. Artikulu honetan jasota dauden zigorrak goiko erdian ezarriko dira, kasuan-kasuan, baldin eta egitatearen erantzulea inbertsio-zerbitzuetako enpresa bateko, kreditu-erakunde bateko, kontrol-agintaritza edo agintaritza arautzaile bateko edo merkatu arautuetako edo negoziazio-zentroetako zuzentze-erakunde bateko langilea edo enplegatua bada.\n4. Artikulu honen ondoreetarako, lehen eskuko informaziorako irispide erreserbatua dute jaulkipen-eskubideen merkatuko jaulkitzailearen edo parte-hartzailearen administrazio-, kudeaketa- edo gainbegiratze-organoetako kideek, jaulkipen-eskubideen merkatuko jaulkitzailearen edo parte-hartzailearen kapitalean parte hartzen dutenek, beren lanbide- edo enpresa-jardueran aritzeagatik edo beren eginkizunak betetzeagatik halako informazioa ezagutzen dutenek eta delitu-jarduera baten bidez eskuratzen dutenek.\n5. Artikulu honetan aurreikusitako zigorrak gradu bat gutxiagokoak izango dira, egitatearen erantzuleak, lehen eskuko informaziorako irispide erreserbatua izan gabe, aurreko apartatuan adierazitakoa ez den moduren bat erabilita informazio hori eskuratu eta erabiltzen duenean, lehen eskuko informazioa dela jakinda».\nBost. 285 bis artikulua gehitzen da, eta honela geratzen da idatzita:\n«Aurreko artikuluan jasota dauden kasuetatik kanpo, lehen eskuko informazioa duenak hura agerrarazten badu bere lan, lanbide edo eginkizunen ohiko jardunetik kanpo, eta horrek arriskuan jartzen badu merkatuaren osotasuna edo inbertsoreen konfiantza, pertsona horri sei hilabetetik lau urtera bitarteko espetxe zigorra, hamabi hilabetetik hogeita lau hilabetera bitarteko isuna eta lanbide edo ogibiderako urtebetetik hiru urtera bitarteko desgaikuntza berezia ezarriko zaizkio.\nArtikulu honetan ezarritakoaren ondoreetarako, agerrarazi den lehen eskuko informazioa merkatu-prospekzio batean txertatutako da, baldin eta Europak finantza-merkatuen eta -tresnen gainean emandako araudiaren baldintzak bete gabe egin bada».\nSei. 285 ter artikulua gehitzen da, eta honela geratzen da idatzita:\n«Aurreko hiru artikuluetan jasotakoa aplikatuko zaie, halaber, Europak eta Espainiak finantza-merkatuari eta -tresnei buruz emandako araudian xedatzen diren finantza-tresnei, kontratuei, jokabideei, eragiketei eta aginduei».\nZazpi. 285 quater artikulua gehitzen da, eta honela geratzen da idatzita:\n«284. artikulutik 285 bis artikulura bitartekoetan ezarritako delituak egiteko probokatzea, konspiratzea eta proposatzea, hurrenez hurren, delitu bakoitzari dagokion zigorra baino gradu bat edo bi gutxiagokoarekin zigortuko dira».\nZortzi. Aldatu egiten da 286 bis artikuluaren 1. apartatua, eta honela geratzen da idatzita:\n«1. Bere kabuz edo bitarteko pertsona baten bidez, merkataritza-enpresa edo sozietate bateko zuzendariak, administratzaileak, enplegatuak edo laguntzaileak justifikatu gabeko edozein motatako onura edo abantaila, edo halakorik jasotzeko eskaintza edo hitzematea, jaso, eskatu edo onartzen badu, eta, horren truke, salgaiak eskuratzean edo saltzean, edo zerbitzuak kontratatzean edo merkataritzako harremanetan beste bati bidegabe mesede egiten badio, orduan, pertsona horri sei hilabetetik lau urtera bitarteko espetxe zigorra, urtebetetik sei urtera bitartean industrian edo merkataritzan aritzeko desgaikuntza berezia eta onuraren edo abantailaren balioa halako hirura bitarteko isuna ezarriko zaizkio».\nBederatzi. Aldatu egiten da 288. artikulua, eta honela geratzen da idatzita:\n«Aurreko artikuluetan ezarritako kasuetan, epaia aldizkari ofizialetan argitaratzeko aginduko da, eta epaile edo auzitegiak, kaltedunak hala eskatuz gero, epaia oso-osoan edo zati batean beste edozein hedabidetan erreproduzitzea agindu ahal izango du, kondenatuaren kontura.\nBaldin eta, 31 bis artikuluan ezarritakoaren arabera, pertsona juridiko bat bada kapitulu honetan bildutako delituen erantzulea, honako zigor hauek ezarriko zaizkio pertsona horri:\n1) 270., 271., 273., 274., 275., 276., 283. eta 286. artikuluetan aurreikusitako delituen kasuan:\na) Lortu den edo lortu ahal izango litzatekeen onura halako bitik halako laura bitarteko isuna, pertsona fisikoak egindako delituari bi urte baino gehiagoko espetxe zigorra ezartzen bazaio.\nb) Gainerako kasuetan, lortu den, eragin den edo lortu ahal izango litzatekeen onuraren balioa halako bitik halako hirura bitarteko isuna.\n2) 277., 278., 279., 280., 281., 282., 282 bis, 284., 285., 285 bis eta 285 quater artikuluetan eta 286 bis artikulutik 286 quater artikulura bitartekoetan zehaztutako delituen kasuan:\na) Bi urtetik bost urtera bitarteko isuna, edo lortu den edo lortu ahal izango zen onuraren balioa halako hirutik halako bostera bitarteko isuna, azken kopuru hori handiagoa denean, pertsona fisikoak egindako delituari bi urte baino gehiagoko zigor askatasun-gabetzailea ezartzen bazaio.\nb) Gainerako kasuetan, sei hilabetetik bi urtera bitarteko isuna, edo lortu den edo lortu ahal izango zen onuraren baliotik halako bira bitarteko isuna, azken kopuru hori handiagoa denean.\n3) 66 bis artikuluan ezarritako erregelen arabera, epaile eta auzitegiek 33. artikuluko 7. apartatuaren b) letratik g) letrara arte bildutako zigorrak ere ezarri ahal izango dituzte».\nHamar. Aldatu egiten da 305. artikuluaren 3. apartatua, eta honela geratzen da idatzita:\n«3. Zigor berberak ezarriko zaizkio 1. apartatuan azalduta dauden jokabideak egiten dituenari, ordaindu beharreko zenbatekoak ordaintzen ez dituenari edo legez eskuratutako onurak bidegabe erabiltzen dituenari, egitateak Europar Batasuneko Ogasunaren aurkakoak direnean, baldin eta iruzurraren zenbatekoa ehun mila eurotik gorakoa izan bada urte natural batean. Dena dela, iruzurra antolakunde edo talde kriminal baten barruan egiten denean, edo itxuraz jarduera ekonomiko erreal batean ari diren pertsonek edo erakundeek egiten dutenean, baina benetan jarduera ekonomikorik izan gabe, apartatu honetan ezarritako kopurura heltzen denetik pertsegitu ahal izango da delitua.\nIruzurraren zenbatekoa gehienez ehun mila euro eta gutxienez hamar mila euro bada, hiru hilabetetik urtebetera bitarteko espetxe zigorra ezarriko da edo aipatutako kopurutik halako hirura bitarteko isuna, eta kendu egingo zaio dirulaguntza edo laguntza publikoak lortzeko aukera eta zerga-onurak, zerga-pizgarriak edota Gizarte Segurantzakoak izateko eskubidea, sei hilabetetik bi urtera bitarteko epean».\nHamaika. Aldatu egiten da 308. artikulua, eta honela geratzen da idatzita:\n«1. Norbaitek administrazio publikoetatik -Europar Batasuna barne- ehun mila euro baino gehiagoko dirulaguntzak edo laguntzak lortzen baditu, halakoak eskuratzeko beharrezkoak diren baldintzak faltsutuz edo eskuratzea eragotziko luketen baldintzak ezkutatuz, pertsona horri urtebetetik bost urtera bitarteko espetxe zigorra ezarriko zaio, bai eta isuna ere, dirulaguntza edo laguntzaren zenbatekotik halako seira bitartekoa, salbu eta artikulu honen 6. apartatuan aipatutako itzulketa egiten badu.\n2. Zigor berberak ezarriko zaizkio, halaber, guztiz edo partez administrazio publikoen funtsekin -Europar Batasunaren funtsak barne- ordaindutako jarduera bat garatzean funts horiek dirulaguntzarenaz edo laguntzarenaz bestelako helburu batzuetarako erabiltzen dituenari, erabilitako kopurua ehun mila eurotik gorakoa denean, salbu eta 6. apartatuan aipatzen den itzulketa egiten badu.\n3. Adierazitako zigorrez gain, erantzuleari kendu egingo zaio dirulaguntza edo laguntza publikoak lortzeko aukera eta zerga-onurak, zerga-pizgarriak edota Gizarte Segurantzakoak izateko eskubidea, hiru urtetik sei urtera bitarteko epean.\n4. Eskuratutako zenbatekoa, iruzurraren zenbatekoa edo bidegabe aplikatutako zenbatekoa gehienez ehun mila euro eta gutxienez hamar mila euro bada, hiru hilabetetik urtebete bitarteko espetxe zigorra ezarriko da edo aipatutako kopurutik halako hirura bitarteko isuna, eta kendu egingo zaio dirulaguntza edo laguntza publikoak lortzeko aukera eta zerga-onurak, zerga-pizgarriak edota Gizarte Segurantzakoak izateko eskubidea, sei hilabetetik bi urtera bitarteko epean, salbu eta 6. apartatuan aipatzen den itzulketa egiten badu.\n5. Artikulu honetan adierazitako zenbatekoa ezartzeko, eskuratutako, iruzur egindako edo bidegabe aplikatutako zenbateko osoa hartuko da aintzat, kontuan izan gabe jatorria administrazio publiko bakar batean edo gehiagotan dagoen.\n6. Artikulu honen 1., 2. eta 4. apartatuetan aipatutako itzulketa egintzat joko da, dirulaguntza edo laguntzaren hartzaileak bidegabe jaso duen edo aplikatu zaion dirulaguntza edo laguntzak itzultzen dituenean; gainera, hartu zituen unetik dirulaguntzen arloan aplikatzekoa den berandutze-interesa gehituta itzuli beharko ditu laguntza horiek. Halaber, itzulketa egintzat jotzeko, dirulaguntza edo laguntza horiei buruzko ikuskapen- eta kontrol-jarduketei hasiera emango zaiela jakinarazi aurretik egin beharko du itzulketa, edo, halako jarduketarik izan ezean, beraren aurka Fiskaltzak, estatuaren abokatuak edo autonomia-erkidegoaren edo tokiko administrazioaren ordezkariak kereila edo salaketa jarri aurretik edo Fiskaltzak edo instrukzioko epaileak eginbideak hasi direla formalki jakiteko aukera ematen dioten jarduketak egin aurretik. Itzulketa eginez gero, subjektua ezingo da pertsegitu bere egoera erregularizatu aurretik egin zitzakeen eta erregularizatu nahi duen zorrarekin soilik zerikusia duten faltsutze instrumentalengatik.\n7. Artikulu honetako 1., 2. eta 4. apartatuetako delituren batengatik prozedura penala izatea ez da eragozpen izango administrazio eskudunak bidegabe aplikatu diren dirulaguntza edo laguntzak administrazio-prozedura bidez itzultzeko eska dezan. Zenbat diru itzuli Administrazioak finkatuko du behin-behinean, eta, gero, prozesu penalean zer ebazten den, hari egokituko zaio.\nProzedura penalak ere ez du administrazioaren kobrantza-akzioa geldiaraziko; izan ere, kobratzeko jarduketak hasi ahal izango ditu Administrazioak, salbu eta epaileak, ofizioz edo alderdi batek eskaturik, aurretik bermea aurkeztu dela, betearazpen-jarduketak etetea erabakitzen badu. Berme osoa edo haren parte bat ezingo balitz eman, epaileak, salbuespen gisa, kobrantza etetea erabaki ahal izango du, bermeak guztiz edo partez salbuetsita, baldin eta betearazpenak konpondu ezin diren edo konpontzen zailak diren kalteak eragin ditzakeela ikusten badu.\n8. Epaile eta auzitegiek delitu honen erantzuleari gradu bat edo bi gutxiagoko zigorra ezarri ahal izango diote, baldin eta ikertu gisa zitazio judiziala egiten zaionetik bi hilabete igaro baino lehen 6. apartatuan adierazitako itzulketa egiten badu eta egitateak judizialki onartzen baditu. Era berean, aipatutako hori berdin aplikatu ahal izango zaie delituan parte hartu duten beste batzuei ere (itzultzeko betebeharra daukanaz gain eta delituaren egileaz gain), baldin eta froga erabakigarriak eskuratzen laguntzen badute beste erantzule batzuk identifikatu edo harrapatzeko, delitu-egitateak guztiz argitzeko edo betebehardunaren edo delituaren beste erantzule batzuen ondarea zein den jakiteko».\nHamabi. Aldatu egiten dira 386. artikuluaren 1. eta 5. apartatuak, eta honela geratzen dira idatzita:\n«1. Zortzi urtetik hamabi urtera bitarteko espetxe zigorra ezarriko zaio eta diruaren ageriko baliotik halako hamarrera bitarteko isuna:\n1) Dirua aldatzen duenari edo diru faltsua egiten duenari.\n2) Diru faltsua edo aldatua esportatzen duenari edo Espainiara edo Europar Batasuneko beste edozein estatutara inportatzen duenari.\n3) Faltsua dela jakinda, diru faltsua edo aldatua garraiatu, saldu edo banatzen duenari».\n«5. Baldin eta, 31 bis artikuluan ezarritakoaren arabera, pertsona juridiko bat bada aurreko delituen erantzulea, diruaren ageriko balioa halako hirutik halako hamarrera bitarteko isun zigorra ezarriko zaio pertsona horri. 66 bis artikuluan ezarritako erregelen arabera, epaile eta auzitegiek 33. artikuluko 7. apartatuaren b) letratik g) letrara arte bildutako zigorrak ere ezarri ahal izango dituzte».\nHamahiru. Aldatu egiten da 387. artikuluaren lehenengo paragrafoa, eta honela geratzen da idatzita:\n«Aurreko artikuluaren ondoreetarako, dirutzat hartzen da metalezko edo paperezko legezko dirua eta, oraindik ofizialki jaulki edo zirkulazioan jarri ez bada ere, legezko diru gisa zirkulazioan jartzera zuzenduta dagoena. Nazio-diruarekin parekatuko dira Europar Batasuneko beste herrialde batzuetakoak eta atzerrikoak».\nHamalau. Aldatu egiten da 423. artikulua, eta honela geratzen da idatzita:\n«Aurreko artikuluetan xedatutakoa zinpekoei eta arbitroei -Espainiakoei zein nazioartekoei-, bitartekariei, adituei, epaileak izendatutako administratzaile edo kontu-hartzaileei eta konkurtso-administratzaileei ere aplikatuko zaie, eta, halaber, funtzio publikoa betetzen duten pertsonetatik edozeini».\nHamabost. Aldatu egiten da 427. artikulua, eta honela geratzen da idatzita:\n«Aurreko artikuluetan ezarritakoa aplikatuko da, orobat, deskribatutako jokabideak honako hauek egiten dituztenean edo honako hauei eragiten dietenean:\na) Europar Batasuneko herrialde batean edo atzerriko beste edozein herrialdetan legegintzako edo administrazioko kargu edo enplegu batean nahiz kargu edo enplegu judizial batean aritzen den edozein pertsonari, kontuan izan gabe izendapen bidez zein hautaketa bidez jarria izan den.\nb) Europar Batasuneko herrialde batentzat edo atzerriko beste edozein herrialderentzat -organismo publikoa edo enpresa publikoa barne hartuta- funtzio publikoa betetzen duen edozein pertsonari, bai eta Europar Batasunarentzat edo nazioarteko beste erakunde publiko batentzat funtzio publikoa betetzen duenari ere.\nc) Europar Batasuneko edo nazioarteko erakunde publiko bateko edozein funtzionario edo agenteri.\nd) Europar Batasuneko estatu batean edo beste herrialde batean, Europar Batasunaren finantza-interesak kudeatzeko edo interes horiei buruz erabakitzeko zerbitzu publikoaren funtzioa esleitu zaion eta horretan ari den edozein pertsonari».\nHamasei. 431. artikulua honela geratzen da idatzita:\n«Kapitulu honen ondoreetarako, funtzionario publiko izango dira 24. eta 427. artikuluetan zehaztu direnak».\nHamazazpi. 435. artikuluari 5. puntua gehitzen zaio, eta honela geratzen da idatzita:\n«5) 31 bis artikuluan ezarritakoaren arabera kapitulu honetan jasotako delituen erantzule diren pertsona juridikoei. Halako kasuetan, zigor hauek ezarriko dira:\na) Bi urtetik bost urtera bitarteko isuna, edo eragindako kaltearen edo jabetutako ondasun edo efektuen balioa halako hirutik halako bostera bitarteko isuna, azken kopuru hori handiagoa denean, pertsona fisikoak egindako delituari bost urte baino gehiagoko espetxe zigorra ezartzen bazaio.\nb) Urtebetetik hiru urtera bitarteko isuna, edo eragindako kaltearen edo jabetutako ondasun edo efektuen balioa halako bitik halako laura bitarteko isuna, azken kopuru hori handiagoa denean, pertsona fisikoak egindako delituari aurreko hitz-tartean jaso gabe dagoen bi urte baino gehiagoko zigor askatasun-gabetzailea ezartzen bazaio.\nc) Gainerako kasuetan, sei hilabetetik bi urtera bitarteko isuna, edo eragindako kaltearen edo jabetutako ondasun edo efektuen balioa halako bitik halako hirura bitarteko isuna, azken kopuru hori handiagoa denean.\n66 bis artikuluan ezarritako erregelen arabera, epaile eta auzitegiek 33. artikuluko 7. apartatuaren b) letratik g) letrara arte bildutako zigorrak ere ezarri ahal izango dituzte».\nHemezortzi. 435 bis artikulua gehitzen da, eta honela geratzen da idatzita:\nHemeretzi. Aldatu egiten da 572. artikulua, eta honela geratzen da idatzita:\n«1. Antolakunde edo talde terrorista bat sustatu, eratu, antolatu edo zuzentzen dutenei zortzi urtetik hamabost urtera bitarteko espetxe zigorra ezarriko zaie, eta desgaikuntza absolutuko zigorra kondenak irauten duen aldirako.\n2. Antolakundean edo taldean modu aktiboan parte hartzen dutenei edo horien partaide direnei sei urtetik hamabi urtera bitarteko espetxe zigorra ezarriko zaie, eta desgaikuntza absolutuko zigorra kondenak irauten duen aldirako».\nHogei. Aldatu egiten da 573. artikuluaren 1. apartatuaren lehen paragrafoa, eta honela geratzen da idatzita:\n«1. Terrorismo delitutzat hartuko dira hauekin lotutako delitu astunak: bizitza edo osotasun fisikoaren aurkakoak; askatasunaren, osotasun moralaren, sexu-askatasun eta -ukigabetasunaren, ondarearen, baliabide naturalen edo ingurumenaren eta osasun publikoaren aurkakoak; hondamen-arriskuko delituak; suteak; agiri-faltsutzeak; Koroaren aurkakoak; atentatu delituak; armak, munizioak edo lehergailuak edukitzea, trafikagai hartzea eta gordailuan jartzea -kode honetan jasoak-, eta aireontziak, ontziak edo beste garraiobide kolektibo edo salgaien garraiobide batzuk harrapatzea, baldin eta xede hauetako edozeinekin egiten badira:»\nHogeita bat. Aldatu egiten da 575. artikuluaren 3. apartatua, eta honela geratzen da idatzita:\n«3. Zigor bera ezarriko zaio, xede hori erdiesteko, antolakunde edo talde terrorista batekin elkarlanean aritzeko edo kapitulu honetan jasotako delituetatik edozein gauzatzeko, atzerriko lurralde batera joaten denari edo bertan ezartzen denari».\nHogeita bi. Ezabatu egiten da 576. artikuluaren 5. apartatua.\nHogeita hiru. 580 bis artikulua gehitzen da, eta honela geratzen da idatzita:\n«Baldin eta, 31 bis artikuluan ezarritakoaren arabera, pertsona juridiko bat bada kapitulu honetan bildutako delituen erantzulea, honako zigor hauek ezarriko zaizkio pertsona horri:\na) Bi urtetik bost urtera bitarteko isuna, edo eragindako kaltea halako bitik halako laura bitarteko isuna, azken kopuru hori handiagoa denean, pertsona fisikoak egindako delituari bi urte baino gehiagoko zigor askatasun-gabetzailea ezartzen bazaio.\nb) Gainerako kasuetan, sei hilabetetik bi urtera bitarteko isuna, edo eragindako kaltea halako bitik halako hirura bitarteko isuna, azken kopuru hori handiagoa denean.\nAzken xedapenetako lehena. Europar Batasunaren Zuzenbidea eta nazioarteko Zuzenbidea txertatzea.\nLege organiko honen bidez:\na) Espainiako Zuzenbidean txertatzen dira Europako Parlamentuaren eta Kontseiluaren 2014ko apirilaren 16ko 2014/57/EB Zuzentaraua -merkatu-abusuari aplikatu beharreko zehapen penalei buruzkoa-, Europako Parlamentuaren eta Kontseiluaren 2017ko martxoaren 15eko (EB) 2017/541 Zuzentaraua -terrorismoaren aurkako borrokari buruzkoa- eta Europako Parlamentuaren eta Kontseiluaren 2017ko uztailaren 5eko (EB) 2017/1371 Zuzentaraua -Batasunaren finantza-interesei eragiten dien iruzurraren aurka Zuzenbide Penalaren bidez borrokatzeari buruzkoa-.\nb) Europako Parlamentuaren eta Kontseiluaren 2014ko maiatzaren 15eko 2014/62/EB Zuzentaraua Espainiako Zuzenbidean jasotzeko gauzatutako transposizioa osatzen da -zuzentarau hori euroari eta beste diru batzuei babes penala emateari buruzkoa da faltsifikazioei aurre egiteko-.\nc) Espainiako araudi penala Organo-trafikoaren aurka borrokatzeari buruzko Europako Kontseiluaren Hitzarmenera egokitzen da -Santiago de Compostelan sinatua, 2015eko martxoaren 25ean-.\nAzken xedapenetako bigarrena. Eskumen-titulua.\nLege hau Konstituzioaren 149.1.6 artikuluan aurreikusitakoa baliatuz ematen da, artikulu horrek legeria penalaren arloan eskumen esklusiboa ematen baitio Estatuari.\nAzken xedapenetako hirugarrena. Indarrean jartzea.\nLege organiko hau Estatuko Aldizkari Ofizialean argitaratu eta hogei egunera jarriko da indarrean.\nLege organiko hau bete eta betearaz dezatela agintzen diet espainiar guztiei, partikular zein agintariei.\nMadrilen, 2019ko otsailaren 20an.\nPEDRO SANCHEZ PEREZ-CASTEJON


Erretaulan irudikatuta dagoen eszena baten xehetasuna. 1525 urteko plateresko estiloko erretaularen obra Esteban de Obrayk hasi zuen, baina Guillén Obispo tailugileak bukatu zuen 1530 urtean. Irudian, Pedro de Aponteren margo bat ikus daiteke. Kristoren Zigortzearen irudikapena da. Erretaularen bankuan dago, arku beheratu batez markoztatuta. Kristo beso eta eskuekin lotuta agertzen da. Bere alboan, Jesusi jotzeko zigorrak altxatzen dituzten bi gizon agertzen dira.\nhitzak: Cintruénigo Navarra San Juan Bataiatzailearen Parrokia parrokia San Juan Bataiatzailea erretaula arkitektura eskultura margoa barnealdea urre-kolorekoa bankua Esteban de Obray Guillén Obispo Pedro de Aponte platereskoa Pedro del Ponte Zigortzea xehetasuna


Zer da Bardoak? — Bardoak 2020\n2012an sortu zen BARDOAK Nafarroako taldekako bertso txapelketa, herrialdeko Bertso Eskolen sarea indartu asmoz. Ordutik, bi urtean behin antolatzen da, auzolana eta talde lana oinarrian jarriz. Modu horretan, bertsolaritza beste modu batera lantzeko aukera ematen da, bertsolari eta bertsozaleen harrobia sustatuz, gune eta plaza berriak barneratuz eta molde parte-hartzaileak praktikan jarriz.\n2020an jokatuko da BARDOAK taldekako txapelketaren bosgarren aldia, eta berrikuntzekin dator. Oraingoan, talde parte hartzaileen herriez gain, beste sei herri batu dira saioak jasoko dituztenen zerrendara, eta bertan izango dira txapelketako sei finalaurrekoak. Modu horretan, bertsoa Nafarroako ahalik eta bazter gehienetara eramateko apustuari eutsi dio Nafarroako Bertsozale Elkarteak.\nBere xumean, handia da 2020ko BARDOAK egitasmoa. Oraingoan, 94 parte hartzaile izango dira guztira: bertsolariak, gai-jartzaileak, antolatzaileak, sukaldariak... Helduak eta gazteak, herri batekoak eta bestekoak, beteranoak eta hasiberriak, Nafarroako bertso ekosistemarako hauspo eta elkargune izango dira BARDOAK.\nUrtarrilaren 31an hasi eta martxoaren 28ra arte, guztira 20 saio izango ditu taldekako txapelketak. Finala Lizarran egingo da, eta lehiaz harago, Nafarroako bertsolaritzaren eta euskal kulturaren festa handia izango da.\nBadatoz Bardoak plazara, haien kantua entzunaraziz. Haiekin gozatzeko tenorea da.


Munduan gertatutakoak. Otsaileko laugarren astea - SPRI\nSPRI » Nazioartekotzea » Asia eta ozeania » Munduan gertatutakoak. Otsaileko laugarren astea\nMunduan gertatutakoak. Otsaileko laugarren astea\nTxinak egoitza iraunkorrerako eskaera egiteko tramiteak erraztuko dizkie atzerritarrei eta Europako siderurgiak urte erabakigarria du aurrean\nTxinak egoitza iraunkorrerako eskaera egiteko tramiteak erraztuko dizkie atzerritarrei\nTxinako Alderdi Komunistaren Batzorde Zentraleko (PCCh) bulego nagusiak eta Estatu Kontseiluak jakinarazi dutenez, Txinak egoitza iraunkorrerako eskaera egiteko prozesua erraztuko du atzerritarrentzat. Lehentasuna emango zaie talentua erakartzeko gobernuko programen bitartez joandako atzerriko profesionalen egoitza iraunkorrerako eskaerei, baita ere 2008an hasitako aditu globalak erreklutatzeko “Mila Talentu” programaren barnean iritsitakoei.\nZirkularrak dio eskatzaileen kalifikazioak ebaluatuko direla, eskatzaileen profilek bat etorri behar dutelako herrialdearen garapen estrategiekin eta ongi islatu behar dutelako merkatuko eskaera. Era berean, eskatzaileen kalifikazioak hierarkizatuko dira, oinarritzat hartuta beren soldatak, zergak eta kreditu soziala.\nEgoitza iraunkorra nortasun agiria da atzerritarrentzat. Egoitza iraunkorra duten atzerritarrek hiritar txinatarren tratamendu berbera jasotzen dute, besteak beste, ondasunak erostean, seme-alaben hezkuntzan, gidabaimena lortzean eta beste hainbat kontutan. Egoitza iraunkorra dutenek nahi adina egonaldi egin ditzakete Txinan.\nUrte erabakigarria Europako industria siderurgikoarentzat\nTxinatik datozen inportazio merkeak, klima babesteko neurri zorrotzagoak, argindarraren prezioaren igoera… Europako industria siderurgikoa krisi existentzial batean murgilduta dago. 2016a urte erabakigarria izango da.\nSektorea krisian dago, eta bakarrik azken sei hilabeteetan 7.000 lanpostu suntsitu dira Europan. Thyssen-Krupp fabrikatzaile alemana ere zenbaki gorritan dago aurtengo lehen hiruhilekotik. Salzgitter enpresak, ordea, zenbaki positiboei eusten die. Europako altzairuaren sektoreak Txinari leporatzen dio gaur egungo egoera, altzairu merkez bete baitu munduko merkatua.\nCDTIk deialdi bat ireki du Txinan lankidetza teknologikoa garatzeko\nGarapen Teknologiko Industrialerako Zentroak (CDTI), hots, Ekonomia eta Lehiakortasun Ministerioaren menpeko estatu erakundeak Interes Adierazpenak aurkezteko epea zabaldu die osagai teknologiko bat duen edozein sektore edo eremutan Txinako erakundeekin lankidetzan jardun nahi duten Espainiako enpresei. Txinako plataforma teknologiko garrantzitsuenek herrialde osoan banatuko dituzte Interes Adierazpen horiek, Espainiako enpresaren ideiarekin bat egin nahi duen bazkide egokiena aurkitzen laguntzeko. Horrelako plataformek Txinako Zientzia eta Teknologia Ministerioaren (MOST) aintzatespena dute eta lankidetzan dihardute teknologia arloan jarduera gehien duten eskualdeko eta tokiko gobernuekin eta herrialdeko enpresa berritzaileenekin.\nBalizko bazkide bat aurkitutakoan, Espainiako enpresa eta Txinako erakundea harremanetan jarriko dira balizko lankidetza hori zehatzago aztertzeko. Ekintza horren azken helburua da nazioarteko CHINEKA lankidetza teknologikorako proiektu proposamen bat aurkeztea eta, horrekin batera, baita ere partzuergo-hitzarmen bat. 2016ko martxoaren 4a da proposamena eta partzuergo-hitzarmena aurkezteko azken eguna.\nAsko hazi da EBtik Txinarako nekazaritza eta elikadura arloko esportazioa\nBerriki kaleratu dira Txinako kanpo merkataritzaren 2015eko estatistikak. Estatistika horien arabera, EB-28ko nekazaritza eta elikadura sektoretik Txinako merkatura eginiko esportazioek oso bilakaera ona izan dute, %51ko hazkundea izan baitute aurreko urtearekin alderatuta, 9.579,6 milioi euroraino iritsi direlarik.\nEspainiako nekazaritza eta elikadura sektoretik Txinara eginiko esportazioak %58 hazi dira iazkoarekin alderatuta, eta 789,9 milioi eurokoak izan dira. Espainiako produktuek gero eta presentzia handiagoa dute erraldoi asiarrean, lehiakorragoak direlako eta Txinako klase ertain gorakorrak inportatutako produktuen kontsumoa bultzatu duelako.


Oinordetza-ituna, unean bertan eragingarritasuna duena\nOHARRA.- Euskal Herriko foru-zuzenbide zibilean, oinordetza-ituna da oinordetza-tituluetatik bat (EHFZZLren 27. artikulua). Oinordetza-itun horren aldakietatik bat da unean bertan eragingarritasuna duena. Aldaki horretan, nahitaezkoa da, kontrakoa itundu ezik, izendatzailearen eta izendatuaren adostasuna lortzea, itunpeko ondasunen xedatze-egintzetarako. Bestalde, beharrezkoa da fitxa Azken Nahien Erregistro Nagusira bidaltzea eta bazterketa egitea (EHFZZLren 65. artikulua). Gainera, bizkaitar forudunek bakarrik erabil dezakete aldaki hori.\nAlde batetik, * JAUNA/ANDREA eta * JAUNA/ANDREA, adin nagusikoak, bizkaitar forudunak, foru-komunikazioaren araubidepean (edo kasuan kasuko araubidepean) ezkonduak, *(e)ko biztanleak, *(e)an egoitza dutenak, eta nortasun-agirien zenbakiak, hurrenez hurren, * eta * dituztenak.\nEta, beste alde batetik, * JAUNA/ANDREA, adin nagusikoa, *(e)ko auzotasun zibila duena, ezkongabea / ondasunen foru-komunikazioaren araubidepean (edo kasuan kasuko araubidepean) ezkondua / epaiketa bidez banandua / alarguna, *(e)ko biztanlea, *(e)an egoitza duena, eta nortasun-agiriaren zenbakia * duena.\nGuztiek ere euren izen eta eskubidean PARTE HARTZEN DUTE.\nEzagutzen ditut, eta badute, nire aburuz, behar besteko lege-gaitasunik, UNEAN BERTAN ERAGINGARRITASUNA DUEN OINORDETZA-ITUNAren eskritura hau egilesteko, eta, horretarako,\nI.- * jaunak/andreak eta * jaunak/andreak jarraian deskribatuko den finkaren gaineko jabetza osoa dutela:\nZAMAK ETA ERRENTAMENDUAK.- Ez dute zamarik ez errentamendurik, alderdiek hala adierazita.\n**II.- (Sozietate-partaidetzen kasuan) Egilespen honen ondoreetarako, legearen nahiz estatutuen betekizunak bete direla, aipatu partaidetzak eskualdatzeko.\nEta, aurreko guztia azaldu eta gero, unean bertan eragingarritasuna duen oinordetza-ituna egiten dute, hurrengo klausulen arabera.\nLEHENENGOA.- * jaunak/andreak eta * jaunak/andreak, izendatzaile direnek, * jaunari/andreari, izendatu den horri, LAGA ETA EMAN EGITEN DIOTE, UNEAN BERTAN ERAGINGARRITASUN DUEN OINORDETZA-ITUN GISA, * (itunaren objektua zein izan eta hori) izenekoaren gaineko jabetza osoa, eta horrek eskuratu egiten du, izaera pribatiboarekin/irabazpidezko izaerarekin.\nLagapen horren balioa * da.\nBIGARRENA.- Lagapen-hartzaileak, hau da, izendatuak, esker onez onartzen du * jaunak/andreak eta * jaunak/andreak egiten dioten lagapena. Lagatzaile-izendatzaileek adierazten dute euren buruentzat behar besteko ondasunak erreserbatu dituztela, euren inguruabarrekin bat datorren bizimodua egiteko, eta izendapen hau egiten dutela, gainerako senideak beren-beregi baztertuz, izendapen honetara ez baitira senideok deitu, Bizkaiko foru-legeria zibilean ezarritakoarekin bat etorriz.\nHIRUGARRENA.- Honetara egindako oinordetza-itunak unean bertan eragingarritasuna izango du, eta lagapen-hartzaile izendatuari hemen eskualdatutako ondasunen titulartasuna ematen dio. Hala eta guztiz ere, Bizkaian indarrean dagoen foru-legeria zibilaren 77. artikuluarekin bat etorriz, xedatze- nahiz zamatze-egintzetatik edozein baliozkoa izan dadin, izendatzaileek eta izendatuak baterako adostasuna eman beharko dute (Kontrakoa ere itundu daiteke, alegia, izendatuak xedatze-askatasuna izatea).\nLAUGARRENA.- Eskritura honek eratortzen dituen gastuak alderdi lagapen-hartzailearen kontura geratzen dira.\nBOSGARRENA.- (*Sozietate-partaidetzen kasuan) Lagapen-hartzaileak sozietateari jakinarazi behar dio eskritura honetan formalizatutako partaidetza-eskualdaketa.\nSEIGARRENA.- Eskritura honetan jasotako oinordetza-ituna dela eta, beren-beregi eskatzen da urriaren 15eko 7/2002 Foru Arauan eta abenduaren 3ko 183/2002 Foru Dekretuan ezarritakoa aplikatzea, zerga-sortzapenari dagokionez.\nb.- Toki Ogasunen Araubideari buruzko Legearen 64. artikuluaren arabera, eskritura honen objektu diren finkak lotuta geratzen dira Ondasun Higiezinen gaineko Zergaren kuota oso-osorik ordaintzeari, Tributuen Lege Orokorrak ezartzen duenaren arabera, zerga horren ondorioz zorrak ordaintzeko daudenean; Katastroko erreferentzia ekarri ezean, zergaren ondoriozko aitorpena aurkeztu behar da, legeak agindutako epean; aitorpenak aurkeztu ezean eta aitorpenok epez kanpo nahiz okerretara egiteagatik sortuko liratekeen erantzukizunez ere ohartarazten diet. .


Mugikortasuna Archives - leihoa.info\nEH Bildu Leioak mugikoratsunaren aurpegi desberdinak ezagutzeko eta leioaztarrengan nola eragiten duten ezagutzeko hainbat hitzaldi eta mahai inguru antolatu ditu maiatzaren 9, 10 eta 11n, Errekaldeko Nagusien Etxean. Ekitaldi guztiak 19:00etatik 21:30etara bitartean burutuko dira. Ziklo honetan mugikortasun adituek, Iruñeko…\nBizi-kalitatea, EH Bildu, Jardunaldiak, MugikortasunaLeave a comment\nElurtea :: Leioak normaltasuna berreskuratu du egunean zehar\n2018 February 28, Wednesday 2018 March 1, Thursday adminLeioa, Sarrera, Uncategorized\nLeioak normaltasuna berreskuratu du azken orduetan jasandako elurtearen ondoren. Ez dira gertakari larriak izan, baina goizeko 11:00ak arte ia ezinezkoa izan da kaleetatik normaltasunez ibiltzea, kale-garbiketaren kontratua duen enpresaren langileek garbiketa lanetan ibili diren arren. Udalak ezagutzera emandako datuen arabera,…\narazoak garraioan, Elurtea, MugikortasunaLeave a comment\nEHBilduk mugikortasunari buruzko Jardunaldiak iragarri ditu datorren maiatzerako\n2018 February 14, Wednesday 2018 February 14, Wednesday adminLeioa, Sarrera, Uncategorized\nEH Bilduk datorren maiatzaren 9, 10 eta 11rako mugikortasun eta bizi kalitatearen inguruko Jardunaldiak iragarri ditu Leioan. Sarea sozialetan zabaldutako informazioaren arabera, Avanzada errepidea, peatonalizazioa, tranbia, trafikoa, mugikortasuna, osasuna eta espazio publikoaren erabilera bezalako gaiak jorratzeko asmoa dute koalizio subiranistaren…


Zer da Startinnova?\nSTARTinnova Batxilergoa edota prestakuntza profesionaleko ikasketak egiten dituzten 16-17 urte bitarteko gazteei dago zuzenduta START innova izeneko programa eta gazteen artean jokabide ekintzaileak sustatzea du xede nagusitzat. Horrez gainera, enpresaren, gizartearen ala bestelako alor baten inguruko ekintzailetza egitasmoa martxan jartzeko beharrezkoak diren metodologiei eta tresnei buruz trebakuntza ematea du helburu aipatu programak.\n4 edo 5 ikaslez osaturiko lantaldetan banatuko dira parte hartzaileak eta beren ikastetxeko irakasle baten tutoretzapean egongo dira. Modu horretan, programak irauten duen bitartean, hainbat gai landuko dituzte: ekintzaileen trebetasunak aztertu (ikuspegia, proaktibitatea, planifikatzeko gaitasuna, komunikatzeko gaitasuna, negoziatzeko gaitasuna, sinergia egiteko gaitasuna eta motibazioa); ideia bati forma eman eta egitasmo erreal bilakatu; hainbat konpetentzia eskuratu, besteak beste, taldeka lan egiten ikasiz; elkarrekiko onuran oinarritutako harremanak egiteko gaitasuna izan; ikasteko bide bat bezala ikustea porrota; asertibitatea; entzute aktiboa, eta abar. Hori guztia ikus-entzunezko edukien eta e-learning dinamiken bitartez, eta aipatu alorretako adituez osaturiko batzorde tekniko baten tutoretzapean.\n1. Blokea. Ekiten ikasiz: Zein da ekintzaileen ezaugarri nagusia?1. bloke hezigarriaren bitartez, ekintzaileek dituzten ezaugarriak ezagutu eta horien inguruan ikasteko aukera izango dute: ikuspegia, proaktibitatea, planifikatzeko gaitasuna, komunikatzeko gaitasuna, negoziatzeko gaitasuna, sinergia egiteko gaitasuna eta motibazioa. Horrez gainera, ekintzaileek izandako esperientziak zuzen-zuzenean ezagutzeko parada izango dute, ekintzaileek eskainiko dituzten hizketaldi digitalei esker. Ekintzaileak ezagutu eta haiei galderak egiteko aukera izango dute aipatu hizketalditan.\n2. Blokea. Ideiatik egitasmora bitartean: Canvas eredua Bigarren atal hezigarriak, berriz, enpresa-negozio eredu bat sortzeko orduan kontuan hartu behar diren aldagai nagusiak izango ditu hizpide. Horretarako, Alexander Osterwalder-ek asmatutako CANVAS izeneko eredua hartuko da oinarritzat, eta horrenbestez, hura osatzen duten ondorengo blokeak landuko dira: merkatuaren segmentazioa, balioaren proposamena, banaketa- eta komunikazio kanalak, bezeroarekiko harremana, diru-sarreren fluxuak, funtsezko jarduerak, funtsezko baliabideak, funtsezko aliantzak, kostuen egitura.\n3. Blokea. Gara ezazu zure egitasmoa: taldeko lanaIdeia bat identifikatzea eta hortik eratorritako egitasmoa garatzea da hirugarren fasearen xedea. Enpresa, gizarte edo bestelako alor batekin zerikusia izango du ekintzailetasun egitasmoak eta horretarako STARTinnova-k bereziki prestatutako aplikazioa erabiliz. Aipatu aplikazioa aurreko fasean landutako CANVAS ereduan egongo da oinarrituta. 4 edo 5 ikaslek osaturiko taldetan banatuta egongo dira fase honetako parte-hartzaileak eta aipaturiko negozio-planaren gainean egin beharko dute lan. Enpresa, hezkuntza eta ekintzailetasunaren munduko profesionalek ebaluatuko dute amaierako lana.\n4. Blokea. Defenda ezazu zure egitasmoa: 10 proiketu onenen aurkezpenaAurreko fasean (Gara ezazu zure egitasmoa: taldeko lana) hautatutako 10 lanik onenek 10 minutuko iraupena izango duen aurkezpena egingo dute, in situ, adituen batzorde baten aurrean, eta bertan, euren egitasmoaren funtsezko alderdiak emango dituzte ezagutzera (merkatuaren segmentazioa, balioaren proposamena, banaketa- eta komunikazio kanalak, bezeroarekiko harremana, diru-sarreren fluxuak, funtsezko jarduerak, funtsezko baliabideak, funtsezko aliantzak, kostuen egitura). Inbertitzaile, ekintzaile eta ospe handiko negozio eskolatako irakasleek osatuko dute aipatutako adituen batzordea.\nGehiago jakin nahi duzu? Parte hartu nahi duzu?\nHarremanetarako posta elektronikoa*:\nHarremanetarako telefonoa*: (9 digituak tarterik gabe)\nZer dela eta jarri zara gurekin harremanetan*: Aukeratu harremanetan jarri izanaren zergatia*Irakaslea naiz. Parte hartu nahi dutHedabide batekoa naiz. Ekimenaren inguruko informazioa eman nahi dutEnpresa batekoa naiz. Ekimenaren aldeko laguntza eman nahi dut\nErakuts ezazu ez zarela robot bat*:\nEskerrik asko STARTinnova-rekin harremanetan jartzeagatik. Ahal bezain pronto zurekin harremanetan jarriko gara.


Euskadiko Filmategia Film Artxiboen Nazioarteko Federazioan (FIAF)\nEuskadiko Filmategia Film Artxiboen Nazioarteko Federazioan (FIAF) –\nEuskal erakundea kide zen 1994tik, baina urrats historikoa eman du nazioarteko onarpen honekin.\n2022ko apirilaren 24tik 29ra bitartean, Film Artxiboen Nazioarteko Federazioak (FIAF) urteroko biltzarra egin du Budapesten; Hungariako National Film Institutua izan da anfitrioia. FIAF erakundeko kide izatetik eskubide osoko kide izatera pasatzea eskatu zuen formalki Euskadiko Filmategiak, eta Batzorde Betearazleak txostena aztertu ondoren, Federazioa osatzen duten 93 zinematekek bozkatu egin dute.\nEuskadiko Filmategiaren eskaera formalak, erakundeari buruzko informazioaz gain, hautagaitzarentzat bereziki garrantzitsuak diren hiru berme-gutun jaso zituen: Eric Le Roy (Zinema eta Irudi Animatuaren Zentro Nazionaleko Zinematografia Ondarearen zuzendaria, Frantziako CNC), Josetxo Cerdán (Espainiako Filmategiko zuzendaria) eta Esteve Riambau (Kataluniako Filmategiko zuzendaria). FIAFeko Batzorde Betearazleak Euskadiko Filmategiaren txostena “bikaina” zela esan zuen. Horregatik, botoa emateko eskubidea duten nazioarteko 93 zinematekei aldeko botoa ematea gomendatu zien. Bozketaren ondorioz, Euskadiko Filmategia Federazioaren eskubide osoko kide izendatu zuten ofizialki (aurkako botorik ez eta abstentzio bat).\nJoxean Fernandez Euskadiko Filmategiko zuzendariak atzoko bileran parte hartu eta erakundearentzat historikoa den urratsa azpimarratu zuen. Horri esker, besteak beste, arazoak eta irtenbideak arinago partekatu ahal izango dira nazioarteko beste erakunde batzuekin. Filmategiko arduradunak André Malrauxen hitzak ere ekarri zituen gogora –“kultura munduko nobleziaren herentzia da”, zioen idazleak–, eta gaineratu zuenez, Euskadiko Filmategiak uste osoa du ondare zinematografikoa arte horren edertasunaren eta nobleziaren herentzia dela. “Euskal Herria izena duen munduaren zati honetan hori egiteko ardura duen erakundea gara, baina FIAFeko filmoteka guztien eskutik egin nahi dugu, mugarik ez duten helburuak partekatzen ditugulako haiekin. XIX. mendean Gernikako arbolari buruzko euskarazko abesti batek zioen bezala: eman ta zabal zazu fruitua munduan zehar. Euskal ondare zinematografikotik hori ere espero dugu pausu berri honi esker”, azaldu zuen Fernándezek.\nEuskadiko Filmategiko zuzendariak oso modu positiboan baloratu du albistea: “Urrats historiko garrantzitsua da, arlo honetan lan egiten duen erakunde nagusiaren errekonozimendua. Era berean, gure funtzioak betetzen jarraitzeko eta ondare zinematografikoaren kontserbazioak eta hedapenak etorkizunean azalaratzen dituzten erronka ugariei aurre egiteko pizgarria da. Bidelagun ezin hobeak izango ditugu, nazioarteko familia bateko kide sentitzen baikara”.\nFilm Artxiboen Nazioarteko Federazioa (FIAF)\nFilm Artxiboen Federazioa (FIAF) munduko ondare zinematografikoa babesteko eta zabaltzeko lanean ari da 1938az geroztik, eta esparru horretako munduko irabazi-asmorik gabeko erakunde nagusiak biltzen ditu.\nBertako kideek filmak bilatzen, zaintzen, erakusten eta sustatzen lan egiten dute, artelan eta kultura gisa ulertuta, baita dokumentu historiko gisa ere. Bere sorreran, 1938an, FIAFek lau kide zituen eta, egun, 79 herrialdetako 171 erakunde hartzen ditu; ondare zinematografikoa mundu mailako kezka den isla. Gaur egun, Federazioa munduko filmoteka eta artxibo zinematografikoen sare garrantzitsuena da.\nArtxiboen Nazioarteko Federazioa, Euskadiko Filmategia, zinema\n2 pentsamendu “Euskadiko Filmategia Film Artxiboen Nazioarteko Federazioan (FIAF) sartu da eskubide osoko kide gisa”-ri buruz\nAitor 2022-05-03 21:09\nZehaztearren. FIAFen webean ikus daitekeenez, EAEko filmategia asoziatuen taldean sartu dute (batez ere hiri eta eskualde mailako erakundeekin batera), ez ordea bozkatzeko eskubidea duten 93 kideen artean (bigarren talde honetan filmoteka estatal gehienak daude, bai eta Filmoteca de Catalunya ere).\nZinemazale 2022-05-04 11:05\nZure iruzkina zehaztearren. Euskadiko Filmategia 1994tik da FIAFeko kide asoziatua eta urte hoietan zehar FIAFek antolatutako hainbat kongresutan hartu du parte. Aurtengo kongresuan, eskubide osoko kide izendatu dute, hau da, edozein bozketetan parte hartzeko eskubidea izango du hemendik aurrera gainontzeko 92 kideekin. Eta ondo diozun bezala, Espainiako, Valentziako edo Kataluiniako filmoteken estatus bera izango du. Baita Cinèmatheque Françaiseren edo British Film Instituteren estatus berdina izango du hemendik aurrera. Eta zure iruzkina apur bat gehiago zehaztearren, Euskadiko Filmategiak Euskal Herri osoko ondare zinematografikoa jasotzen du eta kontsultagai dauka erkidegoen edo estatuen mugak kontutan izan gabe.


Orriak inprimatzeko hainbat aukera interaktibo dituzu erabilgarri Ikusi - Orrialde jauzia aukeran. Arrastatu bereizleak orri bakoitzean inprimatzeko gelaxka-area definitzeko.\nHorizontalean inprimatzeko, egin urrats hauek:\nAukeratu Formatua - Orrialdea.\nOrria idazketaren kontrako babesarekin ireki bada, komando hau ez da erabilgarri egongo. Halakoetan, egin klik Estandarra barrako Editatu fitxategia ikonoan.\nHautatu Orrialdea fitxa. Hautatu Horizontala paper-formatua, eta egin klik 'Ados' botoian.\nAukeratu Fitxategia - Inprimatu. You will see the Print dialog.\nInprimagailu-kontrolatzailearen eta sistema eragilearen arabera, beharbada beharrezkoa izango da Propietateak botoian klik egin eta han formatu horizontala definitzea.\nInprimatu elkarrizketa-koadroan, Orokorra fitxan, hautatu inprimatu beharreko edukia:\nOrri guztiak - Orri guztiak inprimatuko dira.\nHautatutako orriak - Hautatutako orriak bakarrik inprimatuko dira. Izena hautatuta daukaten orri guztiak (orrien fitxaren azpian) inprimatuko dira. Hautapena aldatzeko, sakatu ⌘Ctrl orriaren izenean klik egiten duzun bitartean.\nHautatutako gelaxkak - Hautatutako gelaxka guztiak inprimatuko dira.\nGoiko hautapenaren orrien artean, inprimatu beharreko paper-orrien area hauta dezakezu.\nOrrialde guztiak - Orrialde guztiak inprimatuko ditu.\nOrrialdeak - Sartu inprimatu beharreko orrialdeak. Orrialdeak ere lehen orritik hasita zenbakitzen dira. Orria1 lau orrialdetan inprimatuko dela ikusten baduzu Orrialde-jauziaren aurrebistan eta Orria2-ren lehen bi orrialdeak inprimatu nahi badituzu, 5-6 sartu behar duzu eremuan.\nFormatua - Inprimatu areaken inprimatze-area bat edo gehiago definitu badituzu, inprimatze-area horietako edukia bakarrik inprimatuko da.\nTitle is: Orriak formatu horizontalean inprimatzea


kamaradak. Joxe Iriarte / (BIKILA). Elkar.eus\nAuthor: Joxe Iriarte / (BIKILA)\nKamaradak, Joxe Iriarte (Bikila): 1980ko ekainak 25, Nervaceroko langileek parlamentariak atxikitzen dituzte Bizkaiko diputazioan. 1984ko azaroak 2,3 Euskaldunako ontziolan, poliziaren oldar artean Pablo Gonzalez langilea hiltzen da. 1992ko urtarrilak 8, bi ertzainek Mikel Uribe junkiea hilik aurkitzen dute Joseph Conraden Ilunpeen bihotzean liburua altzoan. 1985eko otsailak 7, poliziak Arantxa Lopez atxilotzen du. 1985eko martxoaren 10ean, Aitor XXX Rainbow Warrior itsasontzian dago eztanda batek inarrosten duenean. 1986ko martxoak 25, Guardia Zibilak Joseba Fernandez bi bala gorputzean dituela atxilotzen du.\n1971ko udaberria da eta Mikelek, Arantxak eta Josebak Periko Solabarria entzuten dute: Bada garaia aldatzeko. Ez dugu behar karitaterik, justizia baizik!.


Shwedagon pagoda - Wikipedia, entziklopedia askea.\nShwedagon pagoda (birmanieraz: ရွှေတိဂုံဘုရား, ʃwèdəɡòʊɴ pʰəjá ahoskatua), ofizialki Shwedagon Zedi Daw (birmanieraz: ရွှေတိဂုံစေတီတော်, ʃwèdəɡòʊɴ zèdìdɔ̀ ahoskatua) deitua, Myanmarreko antzinako hiriburua den Yangonen dagoen multzo erlijioso bat da. Shwedagon Pagoda edo Shwedagon Paya estupa bikainak presiditzen du (Birmanian paya bezala ezagutzen dira) tenpluz inguratua. Estupak 100 metroko altuera du, eta urre bainu batekin estalia dago. Errege Lakuaren mendebaldeko ertzean dago, Singuttara muinoetan. Herrialdeko budistentzat pagodarik sakratuena da, Budaren erlikia batzuk baititu, horien artean oihal zati bat eta Siddharta Gautamaren zortzi ile.\nTownship of Myanmar\nBisitariek oinustu egin behar dute bertan sartu aurretik. Otoitzak erloju orratzen aurkako norantzan bueltak emanez egiten dira.\n1.1 Gerra eta inbasioa\nElezaharraren arabera, estupak 2.500 urteko antzinatasuna du. Baina arkeologoek VI. mendea eta X. mendea artean monek eraiki zutela uste dute, eztabaidatua den puntu bat den arren: Buda 480an hil aurretik eraiki zela adierazten duten monje budisten idazkiak daude. Tradizioa jarraituz, Shwedagonen historia Budarekin topo egin zuten eta Birmanian tronuratuak izateko honen zortzi ile jaso zituzten bi anaia merkatarirekin hasten da. Bi anaiak, tokiko erregearen laguntzarekin, Singuttara muinoetara iritsi ziren, non jada bazeuden beste erlikia batzuk.\nEstupa 1300 arte utzia izan zen, Bagoko Binnya U erregeak berreraikitzea eta 18 metroko altuera ematea agindu zuenean. Beranduago, zenbait alditan berreraikia izan zen, egun duen altuera XV. mendean lortuz. Hurrengo mendeetan gertatutako zenbait lurrikarek eraikina kaltetu zuten. Okerrenak 1768an gertatu ziren, dardara batek estuparen goialdea bota zuenean. Hsinbyushin erregeak berreraikitzea agindu zuen, egun duen itxurarekin utziz. 1871n. Britainiar Inperioak Behe Birmania konkistatu ondoren, Mindon Min erregeak, hti edo koroa berri bat eman zuen estuparentzat.\nGerra eta inbasioaAldatu\n1608an, Philip de Brito y Nicote abenturazale portugaldarrak 1485ean Dhammazedi erregeak eman zuen 30 tonako kanpaia eraman zuen. Abenturazalearen asmoa kanpaia urtzea zen, horrekin kanoiak egiteko, baina, Bago ibaian zehar zeramala, kanpaia hondoratu egin zen eta ezin izan zen berreskuratu.\nBi mende beranduago, britainiarren iritsiera eta lehen anglo-birmaniar gerrarekin, inperioko tropek Shwedagon gotorleku bihurtu zuten, non euren agindu postua ezarri zuten. Bandalismoa eta arpilaketak gertatu ziren, eta estuparen azpian tunel bat ere egin zen, bertan arma biltegi bat eraikitzeko asmoz. Maha Gandha kanpaia, 23 tona brontzez egina, multzotik aterea izan zen Kalkutara eramateko asmoz. Kanpaia ibaian hondoratu zen. Britainiarrek kanpaia berreskuratzeko euren saiakeran etsi zutenean, birmaniar herriak bere burua eskaini zuen hori lortzeko, beti ere estupara itzulia izateko baldintzarekin. Ehundaka banbuzko taketak erabiliz kanpaia ateratzea lortu zuten, bere jatorrizko tokira itzulia izan zena.\nHerrialdearen historiako ikasleen bigarren greban, 1936an gertatu zena, Shwedagon grebalarien kanpamendu bihurtu zen. 1946an, Aung San jenerala jendearengana estupa honetatik zuzendu zen, britainiarrei independentzia eskatuz. Berrogeita bi urte beranduago, bere alaba Aung San Suu-Kyik beste hitzaldi bat egin zuen 500.000 pertsona ingururen aurrean Shwedagonen, kasu honetan, gobernu militarrari demokraziaren itzulera eskatuz.\nPayarako lau sarrera (mouk) daude, Singuttara muinoko plataformara (yin bin) daroaten eskailera zatiekin. Bi chinthe erraldoik (lehoi mitikoak) hegoaldeko sarrera babesten dute, eskaileren tontorrean dagoen aldareko irudia bigarren budarena da, Konagamanarena. Estuparen oinarria urre geruzaz estalitako adreiluz egina dago. Oinarriaren gainean zenbait terraza (pyissayan) daude, nora soilik monjeak eta gizonak joan daitezkeen. Goikaldeko zatian koroa dago, 5.448 diamantez eta 2.317 errubiz estalia.\nEstuparen urrezko itxura, berau estalita dagoen urrezko plaken ondorio da. Birmaniako biztanleek eta herrialde honen historiako zenbait erregek urrea eman dute estuparentzat berau kontserbatzeko. Tradizioa XV. mendean hasi zen, Shin Shawbu erreginak bere pisua urretan eman zuenean, eta gaurdaino mantendu da.\nBarrutia osatzen duten gainontzeko tenpluek arkitektura ezberdinak dituzte eraikiak izateko ofrendak egin dituztenen, euren herrialdearen eta dohaintza hauek egin diren historiako unearen arabera.\nAzken aldaketa 4 martxoa 2021(e)an, 15:52(e)tan\nOrriaren azken aldaketa: 4 martxoa 2021, 15:52.


Ezagutu Odisha Car Rentals Bhubaneswar-Sandpebblestours\nIndiako ezkutuko altxor eder eta misteriotsu guztiak ezagutzeko abentura eta modu bat bilatzen duzu? Ez bilatu gehiago, leku egokian eta eskuak seguruetan zaudela. With gure ikusi gehiago: Gimnasioak Odisha kategoriaren arabera, zure oporrak gutxiago kezkagarriak eta esplorazio gehiago gastatu ahal izango dituzu.\nIbili askok modu askotara, paisaia ederreko paisaiak, kultur ondarea zabala eta mundu honetako altxor erakargarriak dituzten herrialdeetako oroitzapen ahaztezinak sortzeko. Hala eta guztiz ere, India osoko bidaiatzea edo Odisha izeneko urtero egiten diren turista milioika erakartzen duten eskualde ospetsuenak aukeratzen badituzu, harritu egingo zaituzte harrigarriak diren harrigarriak eta mirari arkitektonikoak, wow duzu eta hitz egiten utziko.\nZalantzarik gabe, gloriosa izateaz gain, Odisha toki populatuenetariko bat da eta inguruetan erronka izan daiteke. Oraingo orduetan, herritarrek trafikoa egin dute bertakoek eta turistak, zalantzarik gabe, gauzak gogor egiteko gai dira, baina ez dute kezkarik. Oso antolatutako gidatuak zure egonaldia perfekzionatuko du, eztei-bidaian edo kalitatezko familia denborarekin abentura bila. Estaltzen zaitugu. Aukera desberdinak aukeratzea, hala nola, hondartza eta laku naturalak ezagutzeko bisitaldi turistiko komertzialak eta nabarmentzen direnak, hala nola, naturaltasunerako, ehunka hogeita hamar urte bitarteko budismoaren monumentu eta antzinako tenpluetara jotzen duten tribu ehungintzako herri tribaletara. erlijio zaharra milioika eta milioika pertsonek sinesten dute munduan.\nAzkenean, baina, gutxienez, parke nazional paregabeak, ia desagertuta dauden animaliak zainduko dituzten urjauzi eta basatien santutegi ikusgarriak. India du dena, eta non joan eta zer egin jakin ahal izango duzu zure egonaldia ez dago bikainak. Sand Pebbles Estimatuenak Abokatuak Bhubaneswar Leku ederrenetara eramango zaitu eta zurekin arakatuko zara. Lehenik eta behin, ezagutza lortu ahal izango duzu argazki ederrekin batera, "abentura-denbora" istorio harrigarri bat sortzeko!


Hemen zaude: Hasiera → Denda → Solo\nGitarrajole, abeslari, konpositorea eta The Románticos taldeko liderra dugu Iker Piris. Blues, R'n'B eta funkez jositako lanetara ohitu gaitu zoragarri burutu eta ekoiztutako diskoetan, genero horietaz daukan ezagutza ez ezik gitarra jotzen daukan trebezia erakutsiz. Egonezina, nekagaitza, hainbat eta hainbat artistarekin kolaboratu izan du, musikaririk aktiboenetako bat bihurtu da bere generoan.\nSolo diskoa Jorge Muñoz-Cobo legendarioaren Circo Perroti estudioetan grabatu zuen bi saiotan, eta Ikerrek eta Jorgek berak ekoitzi zuten. Lan honetan, bandek beti eman ohi duten babesa alboratuz, bakarka ekin dio klasikoen eta berak sortutako piezen hautaketa den obrari.\nGizon bat eta bere gitarra: sotiltasun horretan ezinbestekoa zen landa edo baserri bluesen oihartzunak ekartzea, azpigenero eta hizkera guztiak menderatzen dituen artista baten eskua eta sinadura.\nI'm gonna move sinatzen du Robert Lockwood Jr.en eraginez, shuffle klabea eta ahots-exekuzio ikusgarriarekin. Chicagoko Little Walter harmonikajole eta abeslariaren One more chance with you klasikoaren birsorkuntzara dakar ondotik, ragtime eran. Ike's boogie instrumentalean gitarrajole gisa duen kalitateaz haratagoak erakusten ditu. Ezinbesteko Tampa Red taldearen Dead cats on the line piezan gerraurreko bluesera eramaten gaitu gitarraz eta ahotsez bikain jokatuz. Blind Lemon Jefferson bluesman texastarraren Black horse blues-i eman dion bizi berria, abesti horri egin zaizkion egokitzapenetan interesgarrienetako bat. Iker Robert Johnsonen espirituari leial jokatu du Dust my broom-en. Tommy Johnson handiaren Canned Heat Blues abesti klasikoaren bere bertsioa oparituko digu Iker Pirisek, eta Take me back sinatu du, joan den mendearen hasieran sortua dirudien lan ederra.\nSolo diskoa blues primitiboaren eraginpean egindako abesti bilduma bikaina baino goragoko obra da, benetako bluesari leialtasunik zintzoena dion artistaren emaitza heldua. Gizon bat eta bere gitarra, sotiltasun hori minduraren ñabardurak adierazteko.\nentzun: Canned Heat Blues


Bizikleta mailegu sistema, sistema publiko ez integrala - leihoa.info\nBizikleta mailegu sistema, sistema publiko ez integrala\n2022 March 4, Friday 2022 March 6, Sunday adminIritzia, Sarrera\nEH Bildutik pozten gara Udalbatzak, Udalak Aldundiarekin sinatu duen hitzarmena onartu duelako, herritarrek mugikortasun jasangarria bultzatuko duen sistema bat izatea erraztuko duena.\nLeioako KALEAK DENONTZAT izena jarri genion 2020ko maiatzean udalari aurkeztu genion ekimenari, COVID-19aren pandemiak eragindako lehen deseskalatzearekin batera, gure udalerrian oinezkoen eta bizikleten mugikortasuna errazteko neurriak abian jartzeko.\nBesteak beste, asteburuetan erdiguneko kaleetako ibilgailuen trafikoa mugatzea proposatzen genuen, bizikletaz ibil daitezkeen gure hiri-bide batzuk egokitzeko aldaketa erraz eta ekonomikoak egitea, txirrindularien segurtasuna bermatuz; besteak beste, itsasadarreko errepidea eta instituturako eta unibertsitaterako igoera. Hilabete batzuk lehenago, 2019ko abenduan, aurrekontuen zuzenketetan aurkeztu genuen inbertsioen zati bat bidegorriak eta aparkalekuak egiteko erabiltzea. Era berean, hainbat urte daramatzagu bizikletak maileguan uzteko zerbitzua berriz martxan jartzeko eskatzen, 2019an itxitako zerbitzua, bai eta udal bidegorriei bultzada bat ematea ere; izan ere, bidegorri horien aurrekontu-partidak ez dira osorik gauzatu.\nHitzarmenaren arabera, zerbitzua aurtengo abenduan jarriko da martxan, berrogeita hamar bizikleta ingururekin eta kargatzeko eta gordetzeko zazpi kokalekurekin. Udalerrirako bizikleta kopuru ez oso handia (50 unitate) iruditzen zaigula kritikatu dugu, eta beharrezkotzat jotzen dugu beste kokapenen bat ezartzea, Torresoloko kirol-gunea, esaterako.\nHala ere, oraindik ez dakigu datu askorik: zerbitzuak izango dituen tarifak, nola ordainduko diren, Barik erabili ahal izango den ala ez, zer ordutegi izango duen, herriz kanpoko ibilbideetarako kaskoa jarri beharko den eta abar.\nGure ikuspegitik proiektuak ez du zerbitzu publiko integralaren izaerarik. Uste dugu horrelako ekimen bat, 9 udal eta 500.000 biztanle inguru bilduko dituena, aukera paregabea zela publikoki finantzatutako eta kudeatutako zerbitzu bat sortzeko. Gure ustez, zerbitzu hori egiturazkoa bihurtzeko apustu estrategikoa egin behar da, eta, beraz, iruditzen zaigu zuzeneko kudeaketa publikoa eraginkorragoa izango litzatekeela zerbitzuaren kudeaketan, eta, gainera, kalitatezko enplegu publikoa sortuko lukeela.\nEmakumeak protagonista egunotan Udalak antolatutako hainbat ekimenetan\nEl senior femenino del Leioa SBT se enfrenta al Easo en Donostia


Urr28- Onddoak ardo gozoarekin - Ase eta Gose\nSanskrito eta pertsiera klasikoan, lurrina adierazten zuen narang hitzak; gurean, espainieratik hartu zen hitza baina euskal arau fonologiko bat aplikatuz (harroputz batek adieraziko lukeen moduan, kontsonante likidoen asimilazioan, bigarrena aurrenak behartzen du: n – n à l – n, aldamio, lumero eta bestetan bezala), gaurko hitza geratu zen, Hego Euskal Herrian, behintzat. Beraz, (gitarra edo pagoa bezala) hertsiki sustraitutako ondasuna dugu: dokumentu zaharrek diotenez, Gipuzkoak ekoizten zituen lima, limoi, laranja eta pomeloen soberakinak (!) Ingalaterra eta Galesera esportatu egiten zituen XV. eta XVI. mendeetan eta, horri esker, gari gehiago inportatu ahal izaten zuen, bertoko gosete kronikoa arintzeko. Zitriko jangarri ohikoena, arabisagarraren eta mandarinaren hibrido aspaldikoa izan litekeela diote adituek.\nGorri, gorrixka, hori eta berdeak ditugu dastatzeko gurean, hazidun eta gabeak, gozo eta mikatzak (gozogintzan baliatuak), aukeran, hara:\nlaranja pertsiarra (mingotsa, Europan nagusi ibili zen baina Indiatik ekarritako gozoak baztertu zuen, betirako; hamar atal edo erro ditu),\nnavel (ingeleraz, zilborduna; mutazio baten ondorioz, laranjaren oinarrian beste laranjatxo bat agertzen da, zilbor gisakoa; hortik sortu dira navelina, eskuz zuritzeko modukoa eta hazirik gabea, eta navelate, laranja berantiarra),\nvalentziarra (zukutarakoa, berantiarra),\nodoltsua (edo sangina, azalean lerro zorriak ditu eta zukua granate kolorekoa, gozoa, jatekoa), etab.\nEuskal tradizioan, eguberrietan eta bestelako ospakizun batzuetan (erditzea, ehorzketa, etab.) laranjak oparitzea oso estimatua izan dugu aresti arte.\nEuskal Herrian bakan baina poliki garatzen da (herritar xume honen etxeko laranjondoak, hamabost urterekin, hirurogei bat kilo ematen ditu ia urtero), itsasertzean , Angelutik hasi eta Mendebaldeko muturreraino. Azalpena ulergarria da: Aro Modernoan, arrain gehiegi harrapatzen zenean, kostaldeko herrietatik lehorrera garraiatu behar izaten zen, orga edo gurdian (5-6 km orduko). Arraina, iratzez babesteaz gainera, “eskabetxatu” egiten zuten (pH faktorea jaisteko), zitrikoen zukua gainetik zabalduz.\nXelebrea: laranjazko marmelada, sortzez, eskoziarra omen da.


Francoren garaian, euskara debekatuta - Ahotsak.eus\nFrancoren garaian, euskara debekatuta
Francoren garaian, debekatuta zegoen euskaraz hitz egitea. Izenak ere ezin ziren euskaraz jarri. Orduko anekdotak kontatzen ditu Gurutzek. Eskolan, Cara al Sol abestu behar izaten zuten.
\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan AND-045-008 kodeko bideoa nahi duzula aipatzea: ahotsak@ahotsak.eus\nFrancoren garaian, debekatuta zegoen euskaraz hitz egitea. Izenak ere ezin ziren euskaraz jarri. Orduko anekdotak kontatzen ditu Gurutzek. Eskolan, Cara al Sol abestu behar izaten zuten.\nGaia(k): Politika » Euskara eta politika , Euskara » Euskararen egoera\n- Geo beste batian, haik jun zian Buruntza bere kuadrillan, ta haik beren izenak ta jarri euskeraz, [...] ta holakok euskeraz jarri. Ta Guardia Zibilla ta komandantzia jun ta ibilli zittuen geo euskerako izenak jarri zittuelako. Ez zeon [...].\n- Ez al zan libre?\n- Izena jartzia?\n- Euskeraz izena jartzia?\n- Galaraziya zeon, zihero, euskeraz hitz eittia're. Pentsa zazu, nik lagun guztiri beti Gurutz esaten diyet, Andoaiñen Gurutz; Ormaiztegin'e Gurutz esaten diyet. "Claro", hara ezkondu ta hemezortzi urte in nittun, ta handik Gurutz. Baiña ofizialki danetan Juan Cruz jartzen det, Francon denboan hasi nintzan Juan Cruz, Juan Cruz, Juan Cruz jartzen, ta oain klaro zeatzea haik kanbiatzen. Iñork ez dik nei esaten lagunak Juan Cruz, iñork ez. Juan Cruz esaten diyet, kanpoko jendiai, "oye, Juan Cruz", ondo ikusten due ta. Ta karreran ibiltzen nitzanian, Juan Cruz jartzen zun, Juan Cruz Ganzarain, "ha ganado la carrera de tal Juan Cruz ha ganado la carrera", Gurutz behin'e ez. Lagunak bai, gaur'e asteazkena, apariya izaten da, asteazkenetan apariya izaten da sozidaden, ta Gurutz danai.\n- Ta ordun ez zan libre, zeatikan ez zan libre euskeraz?\n- Francok ez zulako ametitzen.\n- Ez zun ametitzen?\n- Euskeraz hitz eittia, [...]. Esango dizut gaiñea: hemen basarritarrak euskeraz, erderaz ez zakiyen. Guk, nik neonek ez nakin erderaz-ta mutil koskorra ta. Zeozer bai, baiño ezer ez.\n- Nola jakin behar zenduen?\n- Gaiñea, esango dizut, emakumiak baserrita juten zian esniakin, ta Donostia juten zian. Ta billetia hartu bihar trenian etortzeko, ta eoten zan takillan aurrian bat fusillakin, zea bat, polizi bat, ta "hable usted en cristiano", ta billetia erderaz eskatzen jakin ez, ta trena galdu askotan itten zuen, batek ezagun bat etorri arte hantxe zai; ta ezagun bat "Hi!", "Zer?", ta "Andoaiñeko billetia hartu diak", ta harek erderaz billetia hartu, ta billetia hartzeik ez, "hable usted en cristiano".\n- Ta hoi trenian zeoneako, beste nunbait ere eongo zian?\n- Kalian ta hitz eitteik ez, erderaz; galaraziya zeon zeharo. Eskoletan ta 'Cara al Sol' kantatu bihar eskolan hasteako, 'Cara al Sol con la camisa nueva que tú bordastes anteayer". Hoik kanta hoik kantatu bihar izaten zian.\nDoktrina ikastea eskola baino garrantzitsuagoa\nDonostiako kaian andereño lanetan\nEuskalkien arteko mugak II\nEuskara ikasle izatetik, irakasle izatera\nEz zuten euskaraz irakurtzen ikasi\nNeskak eskola batera, mutilak bestera


Pcb goiburua, 1.0Mm Emakumezkoen goiburuko pin, 1.0Mm Emakumezkoen goiburuko konektorea, 0.039 "Buruko goiburuak, 0.039" Pin goiburua, 1.0mm emakumezkoak Pin goiburua SMT, 1.0mm emakumezkoak Pin goiburua THT fabrikatzailea Txinan\ndeskribapena:Pcb goiburua,1,0Mm Emakumezkoak Pin goiburua,1,0Mm Emakumezkoen goiburu konektorea,1.0Mm Pcb goiburua,0.039 "Emakumezkoen goiburuak,0.039 "Pin goiburua\nHome > Produktuak > Emakumezkoak Pin goiburuak seriea > 1,0mm Emakumezkoen PIN goiburua\n1,0mm Emakumezkoen PIN goiburua produktuen kategoriak, Txinatik Pcb goiburua , 1 hornitzaile / fabrikako fabrikatzaile espezializatuak gara , 0Mm Emakumezkoak Pin goiburua I + G produktuen kalitate handiko produktuak eta fabrikazioa, salmenta osteko zerbitzu ezin hobea eta laguntza teknikoa ditugu. Aurreratu zure lankidetza!\n1,00mm Emakumezkoen goiburua Errenkada bakarreko SMT mota  Harremanetarako orain\n1,00mm Emakumezkoen goiburua Errenkada bakarreko angelu SMT mota  Harremanetarako orain\n1,00mm Pitch Emakumezkoen goiburua Bi errenkada zuzena  Harremanetarako orain\n1,00mm Emakumezkoen goiburua Errenkada bakarreko zuzen  Harremanetarako orain\n1,00mm Emakumezkoen goiburua Errenkada bikoitzeko lerro zuzena  Harremanetarako orain\n1,00mm Emakumezkoen goiburua errenkada bikoitzeko SMT mota  Harremanetarako orain\n1,00mm Emakumezkoen goiburua Errenkada bakarreko SMT mota\nAntenk Electronics Co., Ltd. enpresak goiburu bakarreko errenkadako angelu SMT motako konektorea sartu zuen 1.00mm-ko zelaiarekin. Produktuaren kalitate egonkorra eta kalitatea ziurtatzeko, konpainiak ordenagailu automatikoko pantaila digitalerako...\n1,00mm Emakumezkoen goiburua Errenkada bakarreko angelu SMT mota\nShenzhen Antenk Electronics Co., Ltd.-k 1,00mm emakumezko goiburua errenkada bakarreko angelu SMT motako konektorea sartu du Aplikazioa: konektore hau oso erabilia da PCB zirkuituetan elektronika, aparatu elektriko eta neurgailuetan. Funtzioa:...\n1,00mm Pitch Emakumezkoen goiburua Bi errenkada zuzena\nShenzhen Antenk Electronics Co., Ltd.-ek 1.00mm-ko zelaia sartu du eta kokapenik gabeko postuak ditu. Buruzko emakumezkoen goi-errenkada zuzeneko mota da. Tapoi konektorea du. Plastikoa: PA6T / LCP / PA9T (UL 94V-0 Black Contact terminal: letoia :...\n1,00mm Emakumezkoen goiburua Errenkada bakarreko zuzen\nShenzhen Antenk Electronics Co., Ltd.-k 1,00mm emakumezko goiburua errenkada bakarreko zuzeneko motako konektorea sartu zuen. Bi motatan dago erabilgarri: bata estalkia duen estalkia eta bestea estalketa estalkirik gabe. 1. zenbakirik gabeko...\n1,00mm Emakumezkoen goiburua Errenkada bikoitzeko lerro zuzena\nShenzhen Antenk Electronics Co., Ltd.-k 1,00mm-ko zelaia sartu zuen Emakumezkoen goiburua errenkada bakarreko angelua SMT mota posizionatzeko post konektorearekin, plastikoa: PA6T / LCP / PA9T (UL 94V-0 Beltza). Harremanetarako terminala: letoia;...\n1,00mm Emakumezkoen goiburua errenkada bikoitzeko SMT mota\nShenzhen Antenk Electronics Co., Ltd.-k 1.00mm emakumezko goiburua sartu du, errenkada bikoitzeko SMT motako konektorea, jendearekin seinaleak eta potentzia transmititzeko. Konektoreen aplikazioak hedatzen jarraitzen duten heinean, oinarrizko bi...\nTxina 1,0mm Emakumezkoen PIN goiburua Hornitzaileak\n1,0mm (.039 ") Buruak\nGailu trinkoetan tamaina txikiko konektoreak egokitu behar direnean, 1,0mmko goi-mailako goiburu emakumezkoa edo, batzuetan, goiburu konektore gisa aipatzen dena, aproposa da aplikazio honetarako. Emakumezkoen goiburu hau espazio-aurreztatzailea izateaz gain, bolumen handiko fabrikazio automatizaturako egokia den lekua eta lekua egiteko diseinatuta dago.\nGainera, 1,0mmko altuera duten emakumezkoen goiburuak Arduino oholetan, Arduino Pro eta Arduino Mega lanetan egin behar dira, errenkada bakarreko edo bikoitzeko emakumezkoen goiburuekin, programatzeko eta beste zirkuituetara konexioak errazteko. USB-B konektorea garbitzeko altuera ezin hobea dute eta ezkutu ugari pilatzeko.\nEmakumezkoen goiburuak "goiburuko konektorea" bezala deitzen du, Antenk goiburuarekiko konektore ugari eskaintzen du, 2,54mm (.100 "hazbete) tonua 1.0mm (.039" hazbetekoa) zelaia izanik. Pinen (kontaktuak) 2tik 2ra 40 pin orw.Hiru mota daude: Zuzena (Dip Vertical), angelu zuzena, SMT (gainazala muntatzeko).\n1.0mm Pitch Emakumezkoen goiburuen aplikazioak\n1,0 mm errenkada bertikal emakumezko goiburua, 1,0 mm errenkada bikoitzeko emakumezko goiburua, 1,0 mm Errenkada bakarreko goi erremateladuna, 1,0 mm Errenkada bikoitzeko emakumezko goiburua, 1,0 mm angelu zuzena errenkada bakarreko goiburua eta 1,0 mm angelu zuzena errenkada bikoitza emakumezkoak goiburua zulotik pasatutako muntatze mota duten Antenk produktuen adibide batzuk dira.\n1,0mm Angelu eskuineko bikoitza errenkadako emakumezkoen goiburua, 1,0 mm SMT errenkada bakarreko goiburu femeninoa, 1,0 mm SMT bikoitza errenkadako emakumezko goiburua eta 1,0 mm altxatutako Dual Row emakumezkoen goiburua Antenk`s SMT emakumezko goiburuak dira.\n1.0mm Pitch Emakumezkoen goiburuetarako Soldadura Tenperatura\n1,0mm-ko altuera duten emakumezkoen goiburuak ere pin orientazioan sailka daitezke, adibidez, goiburu bertikal edo zuzeneko gizonezkoetan edo angelu zuzeneko emakumezkoen goiburuan.\nPcb goiburua 1 0Mm Emakumezkoak Pin goiburua 0Mm Emakumezkoen goiburu konektorea 1.0Mm Pcb goiburua 0.039 "Emakumezkoen goiburuak


Teknologia berrietan oinarritutako tailerrak eskainiko dituzte Elkargunean, Pazko astean - Maxixatzen.eus\nTeknologia berrietan oinarritutako tailerrak eskainiko dituzte Elkargunean, Pazko astean\nMaxixatzen.eus 2018-03-13 10:17\nJolastek proiektuaren baitan, gaztetxoentzat tailer teknologikoak eskainiko dituzte Pazko astean, Elkargunean. Helburua da 10-14 urte bitarteko gazteak teknologia berrietan trebatzea da, irakaskuntza metodologia kolaboratiboen bitartez.\nBideojokuen sorkuntzarako edo mugikor aplikazioak egiteko balioko dute beste erabilpen askoren artean.\nSaioak apirilaren 4an, 5ean eta 6an izango dira, 09:00etatik 13:00etara. Martxoaren 13tik 22ra izena eman beharko da Azkoitiko Gazteria Zerbitzu bulegoan.